title: Padomes Lēmums (ES) 2019/441 (2019. gada 4. marts) par to, lai noslēgtu Ilgtspējīgas zivsaimniecības partnerattiecību nolīgumu starp Eiropas Savienību un Marokas Karalisti, tā īstenošanas protokolu un nolīgumam pievienoto vēstuļu apmaiņu

text:
                  20.3.2019

                  LV

                  Eiropas Savienības Oficiālais Vēstnesis

                  L 77/4

         PADOMES LĒMUMS (ES) 2019/441
         (2019. gada 4. marts)
         par to, lai noslēgtu Ilgtspējīgas zivsaimniecības partnerattiecību nolīgumu starp Eiropas Savienību un Marokas Karalisti, tā īstenošanas protokolu un nolīgumam pievienoto vēstuļu apmaiņu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 43. pantu saistībā ar 218. panta 6. punkta a) apakšpunkta v) punktu un 218. panta 7. punktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta piekrišanu (1),
         tā kā:

                     (1)

                     Padome 2006. gada 22. maijā pieņēma Regulu (EK) Nr. 764/2006 (2) par to, lai noslēgtu Partnerattiecību nolīgumu zivsaimniecības nozarē starp Eiropas Kopienu un Marokas Karalisti (“nolīgums”). Nolīgums pēc tam tika automātiski atjaunots.

                     (2)

                     Darbības termiņš pēdējam protokolam, ar ko īsteno nolīgumu un nosaka tajā paredzētās zvejas iespējas un finansiālo ieguldījumu, beidzās 2018. gada 14. jūlijā.

                     (3)

                     Spriedumā Lietā C-266/16 (3), atbildot uz prejudiciālu jautājumu par nolīguma un tā īstenošanas protokola spēkā esību un interpretāciju, Tiesa nosprieda, ka ne nolīgums, ne tā īstenošanas protokols neattiecas uz Rietumsahāras teritorijai piegulošajiem ūdeņiem.

                     (4)

                     Savienība neskar Apvienoto Nāciju Organizācijas aizgādībā notiekošā politiskā procesa rezultātus par Rietumsahāras galīgo statusu un ir pastāvīgi apliecinājusi savu apņemšanos atrisināt domstarpības Rietumsahārā, kas Apvienoto Nāciju Organizācijā patlaban ir to teritoriju sarakstā, kurām nav savas pārvaldes, un ko pašlaik lielā mērā pārvalda Marokas Karaliste. Tā pilnībā atbalsta Apvienoto Nāciju Organizācijas ģenerālsekretāra un viņa personiskā sūtņa centienus palīdzēt Pusēm panākt taisnīgu, noturīgu un savstarpēji pieņemamu politisku risinājumu, kas ļautu īstenot Rietumsahāras tautas pašnoteikšanos saskaņā ar vienošanos, kas atbilst Apvienoto Nāciju Organizācijas Statūtos norādītajiem mērķiem un principiem, kādi noteikti Apvienoto Nāciju Organizācijas Drošības padomes rezolūcijās (“ANO DPR”), jo īpaši ANO DPR 2152 (2014), ANO DPR 2218 (2015), ANO DPR 2285 (2016), ANO DPR 2351 (2017) un ANO DPR 2414 (2018).

                     (5)

                     Savienības flotēm vajadzētu spēt turpināt zvejas darbības, kas tika veiktas kopš nolīguma stāšanās spēkā, un nolīguma piemērošanas joma būtu jānosaka tā, lai tajā iekļautu Rietumsahāras teritorijai piegulošos ūdeņus. Zivsaimniecības partnerattiecību turpināšana ir būtiska arī tādēļ, lai saskaņā ar Savienības un starptautiskajiem tiesību aktiem, tostarp cilvēktiesībām, un par labu attiecīgajiem iedzīvotājiem minētā teritorija arī turpmāk varētu gūt labumu no nozares atbalsta, ko nodrošina nolīgums.

                     (6)

                     Šādam nolūkam Padome 2018. gada 16. aprīlī pilnvaroja Komisiju sākt risināt sarunas ar Marokas Karalisti par to, lai grozītu nolīgumu un vienotos par jaunu īstenošanas protokolu. Šo sarunu rezultātā 2018. gada 24. jūlijā tika parafēts jauns ilgtspējīgas zivsaimniecības partnerattiecību nolīgums starp Eiropas Savienību un Marokas Karalisti (“zivsaimniecības nolīgums”), kā arī jauns tā īstenošanas protokols, tostarp minētā protokola pielikums un papildinājumi, un zivsaimniecības nolīgumam pievienotā vēstuļu apmaiņa, kas ir zivsaimniecības nolīguma sastāvdaļa.

                     (7)

                     Zivsaimniecības nolīguma mērķis ir ļaut Savienībai un Marokas Karalistei ciešāk sadarboties, lai veicinātu ilgtspējīgas zivsaimniecības politiku, zvejas resursu atbildīgu izmantošanu zivsaimniecības nolīgumā noteiktajā zvejas zonā, un atbalstītu Marokas Karalistes pūliņus attīstīt zivsaimniecības nozari, kā arī jūras nozaru ekonomiku. Tādējādi tiek veicināta Savienības nosprausto mērķu sasniegšana saskaņā ar Līguma par Eiropas Savienību 21. pantu.

                     (8)

                     Komisija izvērtēja zivsaimniecības nolīguma iespējamo ietekmi uz ilgtspējīgu attīstību, jo īpaši attiecībā uz ieguvumiem attiecīgajiem iedzīvotājiem un attiecīgo teritoriju dabas resursu izmantošanu.

                     (9)

                     Saskaņā ar minēto izvērtējumu ir konstatēts, ka zivsaimniecības nolīgumam vajadzētu būt ļoti izdevīgam attiecīgajiem iedzīvotājiem, ņemot vērā gan pozitīvo sociālekonomisko ietekmi uz šiem iedzīvotājiem, jo īpaši nodarbinātības un ieguldījumu ziņā, gan ietekmi uz zivsaimniecības nozares un zivju produktu apstrādes nozares attīstību.

                     (10)

                     Tāpat ir konstatēts, ka zivsaimniecības nolīgums ir arī vislabākā garantija Rietumsahārai piegulošo ūdeņu dabas resursu ilgtspējīgai izmantošanai, jo zvejas darbības pamatā ir šīs jomas labāko zinātnisko atzinumu un ieteikumu ievērošana, un zvejas darbība tiek atbilstīgi uzraudzīta un kontrolēta.

                     (11)

                     Ņemot vērā Tiesas spriedumā izklāstītos apsvērumus, Komisija kopā ar Eiropas Ārējās darbības dienestu ir veikusi visus pašreizējā kontekstā pamatotos un iespējamos pasākumus, lai pienācīgā veidā iesaistītu attiecīgos iedzīvotājus nolūkā pārliecināties par viņu piekrišanu. Rietumsahārā un Marokas Karalistē notika plašas apspriedes, un sociāli ekonomisko un politisko aprindu pārstāvji, kas apspriedēs piedalījās, ir skaidri izteikušies par labu zivsaimniecības nolīguma noslēgšanai. Tomēr Polisario Front, kā arī dažas citas ieinteresētās personas, nepiekrita piedalīties apspriešanās procesā.

                     (12)

                     Tie, kas nepiekrita piedalīties, noraidīja zivsaimniecības nolīguma un tā īstenošanas protokola piemērošanu Rietumsahārai piegulošajiem ūdeņiem, jo būtībā uzskatīja, ka minētie akti apstiprinātu Marokas Karalistes nostāju attiecībā uz Rietumsahāras teritoriju. Taču ne zivsaimniecības nolīguma, ne tā īstenošanas protokola noteikumos nav nekā tāda, kas nozīmē, ka tas atzītu Marokas Karalistes suverenitāti vai suverēnās tiesības pār Rietumsahāru un tai piegulošajiem ūdeņiem. Turklāt Savienība turpinās ar pastiprinātiem centieniem atbalstīt to procesu strīda atrisināšanai miermīlīgā ceļā, kas ir sākts un tiek turpināts Apvienoto Nāciju Organizācijas vadībā.

                     (13)

                     Saskaņā ar Padomes Lēmumu (ES) 2018/2068 (4) zivsaimniecības nolīgums, tā īstenošanas protokols un zivsaimniecības nolīgumam pievienotā vēstuļu apmaiņa 2019. gada 14. janvārī tika parakstīti, ņemot vērā to noslēgšanu vēlāk.

                     (14)

                     Zivsaimniecības nolīgums, tā īstenošanas protokols un zivsaimniecības nolīgumam pievienotā vēstuļu apmaiņa būtu jāapstiprina.

                     (15)

                     Ar zivsaimniecības nolīguma 13. pantu ir izveidota Apvienotā komiteja, kuras uzdevums ir uzraudzīt nolīguma piemērošanu. Saskaņā ar zivsaimniecības nolīguma 13. panta 3. punktu Apvienotā komiteja var pieņemt zivsaimniecības nolīguma īstenošanas protokola grozījumus. Lai atvieglotu minēto grozījumu apstiprināšanu, Komisija būtu jāpilnvaro šādus grozījumus apstiprināt vienkāršotā procedūrā ar īpašiem nosacījumiem,

               IR PIEŅĒMUSI ŠO LĒMUMU.

            1. pants
            Ar šo Savienības vārdā tiek apstiprināts Ilgtspējīgas zivsaimniecības partnerattiecību nolīgums starp Eiropas Savienību un Marokas Karalisti (“zivsaimniecības nolīgums”), tā īstenošanas protokols un zivsaimniecības nolīgumam pievienotā vēstuļu apmaiņa.
            Zivsaimniecības nolīguma, tā īstenošanas protokola, tostarp minētā protokola pielikuma un papildinājumu, un zivsaimniecības nolīgumam pievienotās vēstuļu apmaiņas teksts ir pievienots šim lēmumam.

            2. pants
            Saskaņā ar šā lēmuma pielikumā izklāstītajiem nosacījumiem Komisija tiek pilnvarota Savienības vārdā apstiprināt zivsaimniecības nolīguma īstenošanas protokola grozījumus, ko pieņēmusi ar zivsaimniecības nolīguma 13. pantu izveidotā Apvienotā komiteja.

            3. pants
            Padomes priekšsēdētājs Savienības vārdā sniedz zivsaimniecības nolīguma 17. pantā un tā īstenošanas protokola 15. pantā paredzēto paziņojumu.

            4. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

            Briselē, 2019. gada 4. martā

                  Padomes vārdā –

                  priekšsēdētājs

               A. ANTON

            (1)  2019. gada 12. februāra piekrišana (Oficiālajā Vēstnesī vēl nav publicēta).

            (2)  Padomes Regula (EK) Nr. 764/2006 (2006. gada 22. maijs), par to, lai noslēgtu Partnerattiecību nolīgumu zivsaimniecības nozarē starp Eiropas Kopienu un Marokas Karalisti (OV L 141, 29.5.2006., 1. lpp.).

            (3)  Tiesas 2018. gada 27. februāra spriedums lietā C-266/16 Western Sahara Campaign UK, ECLI:EU:C:2018:118.

            (4)  Padomes Lēmums (ES) 2018/2068 (2018. gada 29. novembris) par to, lai Savienības vārdā parakstītu Ilgtspējīgas zivsaimniecības partnerattiecību nolīgumu starp Eiropas Savienību un Marokas Karalisti, tā īstenošanas protokolu un minētajam nolīgumam pievienoto vēstuļu apmaiņu (OV L 331, 28.12.2018., 1. lpp.).

            PIELIKUMS

               Pilnvaru apjoms un procedūra, kādā nosakāma Savienības nostāja Apvienotajā komitejā

                        1.

                        Komisija tiek pilnvarota risināt sarunas ar Marokas Karalisti un – attiecīgā gadījumā un ja ir ievērots šā pielikuma 3. punkts – apstiprināt zivsaimniecības nolīguma īstenošanas protokola grozījumus attiecībā uz šādiem jautājumiem:

                                    a)

                                    zvejas iespēju pārskatīšana un līdz ar to arī zivsaimniecības nolīguma 12. panta 2. punkta a) un b) apakšpunktā minētā finansiālā ieguldījuma pārskatīšana;

                                    b)

                                    nozares atbalsta un līdz ar to arī zivsaimniecības nolīguma 12. panta 2. punkta c) apakšpunktā minētā finansiālā ieguldījuma īstenošanas kārtība;

                                    c)

                                    tehniskie nosacījumi un noteikumi, ar kādiem Savienības kuģi veic zvejas darbības.

                        2.

                        Saskaņā ar zivsaimniecības nolīgumu izveidotajā Apvienotajā komitejā Savienība:

                                    a)

                                    rīkojas atbilstīgi mērķiem, kurus tā tiecas sasniegt attiecībā uz kopējo zivsaimniecības politiku;

                                    b)

                                    veicina tādu nostāju ieņemšanu, kas atbilst attiecīgajiem reģionālo zvejniecības pārvaldības organizāciju noteikumiem un ir kontekstā ar piekrastes valstu kopīgi īstenoto pārvaldību.

                        3.

                        Ja Apvienotās komitejas sanāksmē plānots pieņemt lēmumu par 1. punktā minētajiem īstenošanas protokola grozījumiem, tiek gādāts, lai nostājā, ko paredzēts paust Savienības vārdā, būtu ņemti vērā jaunākie Komisijai nosūtītie statistiskie, bioloģiskie un cita veida dati.

                        4.

                        Šajā nolūkā un pamatojoties uz minētajiem datiem, Komisijas dienesti pietiekami ilgu laiku pirms attiecīgās Apvienotās komitejas sanāksmes Padomei vai tās darba sagatavošanas struktūrām izskatīšanai un apstiprināšanai nosūta dokumentu, kurā sīki izklāstīti konkrētie ierosinātās Savienības nostājas elementi.

                        5.

                        Šā pielikuma 1. punkta a) apakšpunkta jautājumos paredzēto Savienības nostāju ar kvalificētu balsu vairākumu apstiprina Padome. Pārējos gadījumos sagatavošanas dokumentā paredzēto Savienības nostāju uzskata par apstiprinātu, ja dalībvalstu skaits, kas atbilst bloķējošajam mazākumam, neiebilst Padomes darba sagatavošanas struktūras sanāksmē vai 20 dienu laikā pēc sagatavošanas dokumenta saņemšanas atkarībā no tā, kurš datums ir pirmais. Ja tiek pausti šādi iebildumi, jautājumu nodod Padomei.

                        6.

                        Ja turpmāko sanāksmju laikā, tostarp uz vietas, nav iespējams panākt vienošanos par jaunu elementu iekļaušanu Savienības nostājā, jautājumu nodod Padomei vai tās darba sagatavošanas struktūrām.

                        7.

                        Komisija tiek aicināta savlaicīgi pieņemt pasākumus, kas ir vajadzīgi kā Apvienotās komitejas lēmuma turpinājums, vajadzības gadījumā ietverot attiecīgā lēmuma publicēšanu Eiropas Savienības Oficiālajā Vēstnesī un jebkura tāda priekšlikuma iesniegšanu, kas ir vajadzīgs minētā lēmuma īstenošanai.


title: Padomes Lēmums (ES) 2019/447 (2019. gada 15. marts), ar ko ieceļ Reģionu komitejas locekļa aizstājēju, ko izvirzījusi Itālijas Republika

text:
                  20.3.2019

                  LV

                  Eiropas Savienības Oficiālais Vēstnesis

                  L 77/73

         PADOMES LĒMUMS (ES) 2019/447
         (2019. gada 15. marts),
         ar ko ieceļ Reģionu komitejas locekļa aizstājēju, ko izvirzījusi Itālijas Republika
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 305. pantu,
         ņemot vērā Itālijas valdības priekšlikumu,
         tā kā:

                     (1)

                     Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

                     (2)

                     Pēc Giorgio SILLI kunga pilnvaru termiņa beigām ir atbrīvojusies Reģionu komitejas locekļa aizstājēja vieta,

               IR PIEŅĒMUSI ŠO LĒMUMU.

            1. pants
            Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekļa aizstājēju tiek iecelts/iecelta:

                        —

                           Alessio MARSILI kungs, Consigliere del Municipio XIII di Roma Capitale.

            2. pants
            Šis lēmums stājas spēkā tā pieņemšanas dienā.

            Briselē, 2019. gada 15. martā

                  Padomes vārdā –

                  priekšsēdētājs

               M.C. BUDĂI

            (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

            (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

            (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).


title: Eiropas Vērtspapīru un tirgu iestādes Lēmums (ES) 2019/509 (2019. gada 22. marts), ar ko atjauno pagaidu aizliegumu par bināro opciju tirdzniecību, izplatīšanu vai pārdošanu privātiem klientiem

text:
                  27.3.2019

                  LV

                  Eiropas Savienības Oficiālais Vēstnesis

                  L 85/19

         EIROPAS VĒRTSPAPĪRU UN TIRGU IESTĀDES LĒMUMS (ES) 2019/509
         (2019. gada 22. marts),
         ar ko atjauno pagaidu aizliegumu par bināro opciju tirdzniecību, izplatīšanu vai pārdošanu privātiem klientiem
         EIROPAS VĒRTSPAPĪRU UN TIRGU IESTĀDES UZRAUDZĪBAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2010. gada 24. novembra Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (1), un jo īpaši tās 9. panta 5. punktu, 43. panta 2. punktu un 44. panta 1. punktu,
         ņemot vērā Eiropas Parlamenta un Padomes 2014. gada 15. maija Regulu (ES) Nr. 600/2014 par finanšu instrumentu tirgiem, ar ko groza Regulu (ES) Nr. 648/2012 (2), un jo īpaši tās 40. pantu,
         ņemot vērā Komisijas 2016. gada 18. maija Deleģēto regulu (ES) 2017/567, ar ko Eiropas Parlamenta un Padomes Regulu (ES) Nr. 600/2014 papildina attiecībā uz definīcijām, pārredzamību, portfeļa sablīvēšanu un produktu intervences un pozīciju uzraudzības pasākumiem (3), un jo īpaši tās 19. pantu,
         tā kā:

                     1.

                     Ar Lēmumu (ES) 2018/795 (4) Eiropas Vērtspapīru un tirgu iestāde (ESMA) no 2018. gada 2. jūlija uz trīs mēnešiem aizliedza bināro opciju tirdzniecību, izplatīšanu vai pārdošanu privātiem klientiem.

                     2.

                     Saskaņā ar Regulas (ES) Nr. 600/2014 40. panta 6. punktu ar pienācīgu regularitāti un vismaz reizi trīs mēnešos ESMA ir jāpārskata produktu intervences pagaidu pasākums.

                     3.

                     Ar Lēmumu (ES) 2018/1466 (5), kas stājās spēkā no 2018. gada 2. oktobra, ESMA atjaunoja un grozīja pagaidu aizliegumu par bināro opciju tirdzniecību, izplatīšanu vai pārdošanu privātiem klientiem. Ar Lēmumu (ES) 2018/2064 (6), kas stājās spēkā uz trīs mēnešiem, sākot no 2019. gada 2. janvāra, ESMA atjaunoja pagaidu aizliegumu par bināro opciju tirdzniecību, izplatīšanu vai pārdošanu privātiem klientiem ar tādiem pašiem nosacījumiem kā Lēmumā (ES) 2018/1466.

                     4.

                        ESMA pārskatu par aizliegumu binārajām opcijām sagatavoja, ņemot vērā inter alia Valstu kompetento iestāžu (7) (VKI) aptaujas rezultātus par produktu intervences pasākuma piemērošanu un ietekmi, kā arī VKI un ieinteresēto personu sniegto papildinformāciju.

                     5.

                     VKI konstatēja tikai dažus neatbilstības gadījumus ESMA produktu intervences pasākumiem. Turklāt uzņēmumiem, kas tirgo, izplata vai pārdod binārās opcijas, kopš 2018. gada 27. marta paziņojuma par ieviestajiem pasākumiem nav izsniegtas jaunas atļaujas.

                     6.

                        ESMA apzinās, ka daži trešo valstu uzņēmumi aktīvi uzrunā Savienības klientus. Tomēr bez atļaujas vai reģistrēšanas Savienībā šie uzņēmumi drīkst tikai piedāvāt savus pakalpojumus klientiem, kuri veic uzņēmējdarbību vai atrodas Savienībā pēc klienta paša iniciatīvas. ESMA arī apzinās, ka uzņēmumi sāk piedāvāt citus spekulatīvus ieguldījumu produktus. ESMA turpinās uzraudzīt šo citu produktu piedāvājumu, lai noteiktu, vai ir piemērojami vēl citi Savienības pasākumi.

                     7.

                     Kopš Lēmuma (ES) 2018/795 pieņemšanas ESMA nav guvusi pierādījumus, kas būtu pretrunā vispārējam konstatējumam par būtiskām bažām attiecībā uz ieguldītāju aizsardzību, kas izklāstītas Lēmumā (ES) 2018/795, Lēmumā (ES) 2018/1466 vai Lēmumā (ES) 2018/2064 (Lēmumi). Tādēļ ESMA secināja, ka joprojām pastāvētu būtiskas bažas attiecībā uz ieguldītāju aizsardzību, kas izklāstītas Lēmumos, ja vien iestāde neatjaunotu aizliegumu par bināro opciju tirdzniecību, izplatīšanu vai pārdošanu privātiem klientiem.

                     8.

                     Turklāt kopš šā lēmuma pieņemšanas piemērojamās Savienības tiesību aktu prasības nav mainījušās un tās joprojām nenovērš ESMA konstatēto apdraudējumu. Turklāt VKI nav rīkojušās, lai vērstos pret apdraudējumu, vai arī rīcība nav bijusi atbilstoša šāda apdraudējuma novēršanai. Jo īpaši kopš Lēmuma (ES) 2018/795 pieņemšanas neviena VKI nav pieņēmusi savu valsts produktu intervences pasākumu saskaņā ar Regulas (ES) Nr. 600/2014 42. pantu (8).

                     9.

                     Aizlieguma atjaunošanai nav negatīvas ietekmes uz finanšu tirgu efektivitāti vai ieguldītājiem, kas nav proporcionāli ieguvumiem no rīcības, un tā nerada regulējuma arbitrāžas risku to pašu iemeslu dēļ, kas minēti Lēmumos.

                     10.

                     Ja pagaidu aizliegumu neatjauno, ESMA joprojām uzskata, ka binārās opcijas atkal tiks piedāvātas privātiem klientiem un ka tirgū atgriezīsies tie paši vai līdzīgi produkti, kas radīja kaitējumu patērētājiem, kā konstatēts Lēmumos.

                     11.

                     Ņemot vērā šos un Lēmumos izklāstītos iemeslus, ESMA ir nolēmusi atjaunot aizliegumu ar tādiem pašiem nosacījumiem kā Lēmumā (ES) 2018/1466 un Lēmumā (ES) 2018/2064 uz papildu trīs mēnešiem, lai risinātu būtiskas bažas attiecībā uz ieguldītāju aizsardzību.

                     12.

                     Tā kā ierosinātie pasākumi ierobežotā mērā var attiekties uz lauksaimniecības preču atvasinātajiem instrumentiem, ESMA ir apspriedusies ar publiskajām struktūrām, kuru kompetencē ietilpst fizisko lauksaimniecības tirgu pārraudzība, pārvaldība un regulējums atbilstīgi Regulai (EK) Nr. 1234/2007 (9). Neviena no iestādēm neizteica iebildumus pret ierosināto pasākumu atjaunošanu.

                     13.

                        ESMA ir informējusi VKI par šo ierosinātā lēmuma atjaunošanu.

               IR PIEŅĒMUSI ŠO LĒMUMU.

            1. pants
            Bināro opciju pagaidu aizliegums attiecībā uz privātajiem klientiem

               1.   Bināro opciju tirdzniecība, izplatīšana un pārdošana privātajiem klientiem ir aizliegta.

               2.   Šā lēmuma 1. punkta nozīmē binārā opcija neatkarīgi no tā, vai tā tiek vai netiek tirgota tirdzniecības vietā, ir atvasinātais instruments, kas atbilst šādiem nosacījumiem:

                           a)

                           par to jānorēķinās skaidrā naudā vai par to var norēķināties skaidrā naudā pēc kādas puses izvēles (citādi nekā saistību nepildīšanas vai citādas izbeigšanas dēļ);

                           b)

                           tā paredz maksājumu tikai slēgšanas vai termiņa beigšanās gadījumā;

                           c)

                           ar to saistītais maksājums var būt tikai:

                                       i)

                                       iepriekš noteikta fiksēta summa vai nulle, ja pamatā esošais vērtspapīrs atbilst vienam vai vairākiem iepriekš noteiktiem nosacījumiem; un

                                       ii)

                                       iepriekš noteikta fiksēta summa vai nulle, ja pamatā esošais vērtspapīrs neatbilst vienam vai vairākiem iepriekš noteiktiem nosacījumiem.

               3.   1. punktā noteikto aizliegumu nepiemēro:

                           a)

                           binārajai opcijai, attiecībā uz kuru zemākā no divām iepriekš noteiktām summām ir vismaz vienāda ar kopējo maksājumu, ko privātais klients samaksājis par bināro opciju, ieskaitot komisijas maksu, darījumu nodevas un citus saistītus maksājumus;

                           b)

                           binārajai opcijai, kas atbilst šādiem nosacījumiem:

                                       i)

                                       termiņš no emisijas līdz termiņa beigām ir vismaz 90 kalendārās dienas;

                                       ii)

                                       sabiedrībai ir sagatavots un apstiprināts prospekts saskaņā ar Eiropas Parlamenta un Padomes Direktīvu 2003/71/EK (10); un

                                       iii)

                                       binārā opcija nerada tirgus risku sniedzējam visu binārās opcijas termiņu, un sniedzējs vai cita struktūrvienība tā grupā negūst peļņu vai zaudējumus no binārās opcijas, izņemot iepriekš atklātu komisijas maksu, darījumu nodevas vai citus saistītus maksājumus.

            2. pants
            Aizliegums piedalīties apiešanas darbībās
            Ir aizliegta apzināta un tīša dalība darbībās, kuru mērķis vai iznākums ir 1. pantā paredzēto prasību apiešana, tostarp darbojoties kā bināro opciju pārdevēja aizvietotājam.

            3. pants
            Stāšanās spēkā un piemērošana

               1.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

               2.   Šo lēmumu piemēro trīs mēnešus, sākot no 2019. gada 2. aprīļa.

            Parīzē, 2019. gada 22. martā

                  Uzraudzības padomes vārdā –

                  priekšsēdētājs

               Steven MAIJOOR

            (1)  OV L 331, 15.12.2010., 84. lpp.

            (2)  OV L 173, 12.6.2014., 84. lpp.

            (3)  OV L 87, 31.3.2017., 90. lpp.

            (4)  Eiropas Vērtspapīru un tirgu iestādes 2018. gada 22. maija Lēmums (ES) 2018/795 uz laiku aizliegt bināro opciju tirdzniecību, izplatīšanu vai pārdošanu privātajiem klientiem Savienībā saskaņā ar Eiropas Parlamenta un Padomes Regulas (ES) Nr. 600/2014 40. pantu (OV L 136, 1.6.2018., 31. lpp.).

            (5)  Eiropas Vērtspapīru un tirgu iestādes 2018. gada 21. septembra Lēmums (ES) 2018/1466 par pagaidu aizlieguma atjaunošanu un grozīšanu attiecībā uz Lēmumu (ES) 2018/795 par bināro opciju tirdzniecību, izplatīšanu vai pārdošanu privātajiem klientiem (OV L 245, 1.10.2018., 17. lpp.).

            (6)  Eiropas Vērtspapīru un tirgu iestādes 2018. gada 14. decembra Lēmums (ES) 2018/2064, ar ko atjauno pagaidu aizliegumu par bināro opciju tirdzniecību, izplatīšanu vai pārdošanu privātiem klientiem (OV L 329, 27.12.2018., 27. lpp.).

            (7)  Atbildes sniedza 20 VKI: Austrijas Finanšu tirgus iestāde (AT – FMA), Vācijas VKI Bundesanstalt für Finanzdienstleistungsaufsicht (DE – BaFIN), Dānijas VKI Finanstilsynet (DK – Finanstilsynet), Grieķijas Kapitāla tirgu komisija (EL – HCMC), Spānijas VKI Comisión Nacional del Mercado de Valores (ES – CNMV), Igaunijas VKI Finantsinspektsioon (EE – FSA), Somijas Finanšu uzraudzības iestāde (FI – FSA), Francijas VKI Autorité des Marchés Financiers (FR – AMF), Ungārijas VKI Magyar Nemzeti Bank (HU – MNB), Īrijas Centrālā banka (IE – CBI), Luksemburgas VKI Commission de Surveillance du Secteur Financier (LU – CSSF), Latvijas Finanšu un kapitāla tirgus komisija (LV – FKTK), Maltas Finanšu pakalpojumu iestāde (MT – MFSA), Nīderlandes VKI Autoriteit Financiële Markten (NL – AFM), Polijas VKI Komisja Nadzoru Finansowego (PL – KNF), Portugāles VKI Comissão do Mercado de Valores Mobiliários (PT – CMVM), Zviedrijas VKI Finansinspektionen (SE – Finansinspektionen), Slovēnijas VKI Agencija za trg vrednostnih papirjev (SL – ATVP), Slovākijas Nacionālā banka (SK – NBS), Apvienotās Karalistes Finanšu pārvaldības iestāde (UK – FCA).

            (8)  EEZ EBTA valsts Norvēģijas kompetentā iestāde Finanstilsynet2018. gada 4. jūnijā pieņēma valsts produktu intervences pasākumus, kuru nosacījumi un piemērošanas datumi sakrīt ar ESMA pasākumiem.. Turklāt 2018. gada 5. jūlijā Islandes Finanšu tirgus uzraudzības iestāde publicēja uzskatu, ka bināro opciju tirdzniecība, izplatīšana vai pārdošana neatbilst pienācīgām un iedibinātām vērtspapīru tirdzniecības procedūrām un praksei saskaņā ar valsts likumiem (Likuma Nr. 108/2007 par vērtspapīru tirdzniecību 5. pants). Turklāt 2018. gada 6. jūlijā Rumānijā saka piemērot valsts tiesību aktu, kurā ir līdzīgi nosacījumi kā ESMA pasākumiem.

            (9)  Padomes 2007. gada 22. oktobra Regula (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (OV L 299, 16.11.2007., 1. lpp.).

            (10)  Eiropas Parlamenta un Padomes 2003. gada 4. novembra Direktīva 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, ar ko groza Direktīvu 2001/34/EK (OV L 345, 31.12.2003., 64. lpp.).


title: Padomes Lēmums (ES) 2019/563 (2019. gada 8. aprīlis) par to, lai Savienības vārdā noslēgtu Sadarbības memoranda NAT-I-9406 starp Amerikas Savienotajām Valstīm un Eiropas Savienību 1. grozījumu

text:
                  10.4.2019

                  LV

                  Eiropas Savienības Oficiālais Vēstnesis

                  L 99/1

         PADOMES LĒMUMS (ES) 2019/563
         (2019. gada 8. aprīlis)
         par to, lai Savienības vārdā noslēgtu Sadarbības memoranda NAT-I-9406 starp Amerikas Savienotajām Valstīm un Eiropas Savienību 1. grozījumu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 6. punkta otrās daļas a) apakšpunktu un 7. punktu,
         ņemot vērā Eiropas Komisijas priekšlikumu,
         ņemot vērā Eiropas Parlamenta piekrišanu (1),
         tā kā:

                     (1)

                     Saskaņā ar Padomes Lēmumu (ES) 2018/538 (2) Sadarbības memoranda NAT-I-9406 starp Amerikas Savienotajām Valstīm un Eiropas Savienību (“Sadarbības memorands NAT-I-9406”) 1. grozījums tika parakstīts 2017. gada 13. decembrī, ņemot vērā tā noslēgšanu vēlāk.

                     (2)

                     Ar Sadarbības memoranda NAT-I-9406 1. grozījumu sadarbību starp Pusēm paplašina, ietverot visus gaisa satiksmes pārvaldības modernizācijas posmus, tostarp izvēršanas darbības, ar mērķi nodrošināt pasaules mēroga savstarpēju izmantojamību. Ar to maina arī Sadarbības memoranda NAT-I-9406 struktūru un pārvaldību, lai optimizētu ar to paredzēto sadarbības pasākumu īstenošanu un pārvaldību.

                     (3)

                     Ir jāparedz procesuālā kārtība Savienības dalībai Sadarbības memoranda NAT-I-9406 starp Amerikas Savienotajām Valstīm un Eiropas Savienību par gaisa satiksmes pārvaldības modernizāciju, civilās aviācijas pētniecību un izstrādi un vispārēju sadarbspēju (“Sadarbības memorands NAT-I-9406A”), kas izklāstīts 1. grozījuma papildinājumā un aizstāj Sadarbības memorandu NAT-I-9406, izpildes vadībā.

                     (4)

                     Tāpēc Sadarbības memoranda NAT-I-9406 1. grozījums būtu jāapstiprina Savienības vārdā,

               IR PIEŅĒMUSI ŠO LĒMUMU.

            1. pants
            Ar šo Savienības vārdā tiek apstiprināts Sadarbības memoranda NAT-I-9406 starp Amerikas Savienotajām Valstīm un Eiropas Savienību 1. grozījums (3).

            2. pants
            Padomes priekšsēdētājs Savienības vārdā sniedz Sadarbības memoranda NAT-I-9406 1. grozījuma II.B pantā paredzēto paziņojumu, lai paustu Savienības piekrišanu uzņemties Sadarbības memoranda NAT-I-9406 1. grozījuma saistības (4).

            3. pants
            Komisija, apspriedusies ar Padomes norīkotu īpašo komiteju, nosaka to, kāda nostāja Savienībai jāieņem Sadarbības memoranda NAT-I-9406A un tā pielikumu izpildes vadībā, kā minēts Sadarbības memoranda NAT-I-9406A III pantā, attiecībā uz:

                        a)

                        Sadarbības memoranda NAT-I-9406A papildu pielikumu un Sadarbības memoranda NAT-I-9406A pielikumu papildinājumu pieņemšanu; un

                        b)

                        Sadarbības memoranda NAT-I-9406A pielikumu un minēto pielikumu papildinājumu grozījumu pieņemšanu.

            4. pants
            Neskarot šā lēmuma 3. pantu, Komisija var veikt visas attiecīgās darbības saskaņā ar Sadarbības memoranda NAT-I-9406A III, IV, V, VII un VIII pantu.

            5. pants
            Komisija pārstāv Savienību apspriedēs saskaņā ar Sadarbības memoranda NAT-I-9406A XI pantu.

            6. pants
            Komisija, kad vien nepieciešams un vismaz reizi gadā, informē Padomi par Sadarbības memoranda NAT-I-9406A īstenošanu.

            7. pants
            Šis lēmums stājas spēkā tā pieņemšanas dienā.

            Luksemburgā, 2019. gada 8. aprīlī

                  Padomes vārdā –

                  priekšsēdētāja

               F. MOGHERINI

            (1)  2018. gada 12. septembra piekrišana (Oficiālajā Vēstnesī vēl nav publicēta).

            (2)  Padomes Lēmums (ES) 2018/538 (2017. gada 7. decembris) par to, lai Savienības vārdā parakstītu un provizoriski piemērotu Sadarbības memoranda NAT-I-9406 starp Amerikas Savienotajām Valstīm un Eiropas Savienību 1. grozījumu (OV L 90, 6.4.2018., 1. lpp.).

            (3)  Sadarbības memoranda NAT-I-9406 starp Amerikas Savienotajām Valstīm un Eiropas Savienību 1. grozījuma teksts ir publicēts OV L 90, 6.4.2018., 3. lpp., kopā ar lēmumu par tā parakstīšanu.

            (4)  Sadarbības memoranda NAT-I-9406 1. grozījuma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.


title: Komisijas Lēmums (ES) 2019/569 (2019. gada 3. aprīlis) par ierosināto pilsoņu iniciatīvu “Tiesiskuma ievērošanas nodrošināšana Eiropas Savienībā” (izziņots ar dokumenta numuru C(2019) 2314)

text:
                  10.4.2019

                  LV

                  Eiropas Savienības Oficiālais Vēstnesis

                  L 99/39

         KOMISIJAS LĒMUMS (ES) 2019/569
         (2019. gada 3. aprīlis)
         par ierosināto pilsoņu iniciatīvu “Tiesiskuma ievērošanas nodrošināšana Eiropas Savienībā”

               (izziņots ar dokumenta numuru C(2019) 2314)

         (Autentisks ir tikai teksts franču valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:

                     (1)

                     Ierosinātās pilsoņu iniciatīvas “Tiesiskuma ievērošanas nodrošināšana Eiropas Savienībā” priekšmets ir formulēts šādi: “Objektīva un taisnīga novērtēšanas mehānisma izveide, lai pārbaudītu Eiropas Savienības vērtību piemērošanu visās dalībvalstīs”.

                     (2)

                     Ierosinātās pilsoņu iniciatīvas mērķi ir formulēti šādi: “a) nodrošināt vispārīgus tiesību aktus Eiropas Savienībā, kas ļautu objektīvi pārbaudīt to valsts noteikumu praktisko piemērošanu, kas attiecas uz tiesiskumu, lai stiprinātu dalībvalstu savstarpējo uzticēšanos un atvieglotu LES 7. panta noteikumu īstenošanu attiecībā uz iespējamiem Savienības vērtību pārkāpumiem; b) atvieglot Eiropas tiesību aktu izpildi attiecībā uz tiesu iestāžu sadarbību krimināllietās (piem., Eiropas apcietināšanas orderis).”

                     (3)

                     Ierosinātās pilsoņu iniciatīvas pielikums attiecas uz Eiropas Savienības Pamattiesību aģentūras lomas stiprināšanu, pēc kuras viedokļa var vērsties, lai nodrošinātu Savienības iestāžu lēmumu maksimālu objektivitāti, tostarp policijas un drošības sadarbības jomās.

                     (4)

                     Līgums par Eiropas Savienību (LES) nostiprina Savienības pilsonību un turpina nostiprināt Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, izmantojot Eiropas pilsoņu iniciatīvu.

                     (5)

                     Tālab pilsoņu iniciatīvai vajadzīgajām procedūrām un nosacījumiem vajadzētu būt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai tiktu veicināta pilsoņu līdzdalība un Savienība kļūtu viņiem pieejamāka.

                     (6)

                     Savienības tiesību aktus Līgumu īstenošanas nolūkā var pieņemt:

                                 —

                                 par pasākumiem, ar kuru palīdzību dalībvalstis, sadarbojoties ar Komisiju, var objektīvi un taisnīgi novērtēt dalībvalstu iestāžu īstenoto Savienības politiku brīvības, drošības un tiesiskuma telpā, jo īpaši, lai veicinātu savstarpējas atzīšanas principa pilnīgu piemērošanu, pamatojoties uz Līguma par Eiropas Savienības darbību (LESD) 70. pantu,

                                 —

                                 par grozījumiem Padomes Regulā (EK) Nr. 168/2007 (2), pamatojoties uz LESD 352. pantu.

                     (7)

                     Turpretī Savienības tiesību aktus Līgumu īstenošanas nolūkā nevar pieņemt, lai grozītu LES 7. pantā noteikto procedūru.

                     (8)

                     Ierosinātā pilsoņu iniciatīva, ciktāl tās mērķis Līgumu īstenošanas nolūkā ir izstrādāt Komisijas priekšlikumus tiesību aktiem, ar ko nosaka kārtību, kādā veic objektīvu un taisnīgu novērtējumu par to, kā valstu iestādes īsteno Savienības politiku brīvības, drošības un tiesiskuma telpā, un grozīt Padomes Regulu, ar ko izveido Eiropas Savienības Pamattiesību aģentūru, nav acīmredzami ārpus Komisijas pilnvarām iesniegt Savienības tiesību akta priekšlikumu, lai īstenotu Līgumus saskaņā ar regulas 4. panta 2. punkta b) apakšpunktu.

                     (9)

                     Turklāt saskaņā ar minētās regulas 3. panta 2. punktu ir izveidota pilsoņu komiteja un ieceltas kontaktpersonas, un ierosinātā pilsoņu iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas LES 2. pantā.

                     (10)

                     Tādēļ ierosinātā pilsoņu iniciatīva “Tiesiskuma ievērošanas nodrošināšana Eiropas Savienībā” būtu jāreģistrē,

               IR PIEŅĒMUSI ŠO LĒMUMU.

            1. pants

               1.   Ar šo ir reģistrēta ierosinātā pilsoņu iniciatīva “Tiesiskuma ievērošanas nodrošināšana Eiropas Savienībā”.

               2.   Attiecībā uz minēto ierosināto pilsoņu iniciatīvu var vākt paziņojumus par atbalstu, pamatojoties uz tādu izpratni, ka iniciatīvas mērķis ir izstrādāt Komisijas priekšlikumus tiesību aktiem,

                           —

                           ar ko nosaka kārtību, kādā veic objektīvu un taisnīgu novērtējumu par to, kā valstu iestādes īsteno Savienības politiku brīvības, drošības un tiesiskuma telpā,

                           —

                           grozīt Padomes regulu, ar ko izveido Eiropas Savienības Pamattiesību aģentūru.

            2. pants
            Šis lēmums stājas spēkā 2019. gada 8. aprīlī.

            3. pants
            Šis lēmums ir adresēts ierosinātās pilsoņu iniciatīvas “Tiesiskuma ievērošanas nodrošināšana Eiropas Savienībā” organizētājiem (pilsoņu komitejas locekļiem), kurus kontaktpersonu statusā pārstāv Pier Virgilio DASTOLI un Marco CAPPATO.

            Briselē, 2019. gada 3. aprīlī

                  Komisijas vārdā –

                  pirmais priekšsēdētāja vietnieks

               Frans TIMMERMANS

            (1)  OV L 65, 11.3.2011., 1. lpp.

            (2)  Padomes 2007. gada 15. februāra Regula (EK) Nr. 168/2007, ar ko izveido Eiropas Savienības Pamattiesību aģentūru (OV L 53, 22.2.2007., 1. lpp.).


Komisijas 22.10.2018. Lēmums, ar ko koncentrāciju atzīst par saderīgu ar kopējo tirgu (Lieta Nr. COMP/M.9016 - CMA CGM / Container Finance) saskaņā ar Padomes Regulu (EK) Nr. 139/2004 (Autentisks ir tikai teksts angļu valodā)


title: Padomes Lēmums (KĀDP) 2019/678 (2019. gada 29. aprīlis), ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu

text:
                  30.4.2019

                  LV

                  Eiropas Savienības Oficiālais Vēstnesis

                  L 114/18

         PADOMES LĒMUMS (KĀDP) 2019/678
         (2019. gada 29. aprīlis),
         ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 29. pantu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2013. gada 22. aprīlī pieņēma Lēmumu 2013/184/KĀDP (1) par ierobežojošiem pasākumiem pret Mjanmu/Birmu.

                     (2)

                     Pamatojoties uz Lēmuma 2013/184/KĀDP pārskatīšanu, ierobežojošie pasākumi būtu jāatjaunina līdz 2020. gada 30. aprīlim.

                     (3)

                     Attiecībā uz diviem ierakstiem ir saņemta atjaunināta informācija, un attiecībā uz visām sarakstā iekļautajām personām būtu jāiekļauj viņu dzimums.

                     (4)

                     Tādēļ būtu attiecīgi jāgroza Lēmums 2013/184/KĀDP,

               IR PIEŅĒMUSI ŠO LĒMUMU.

            1. pants
            Lēmumu 2013/184/KĀDP groza šādi:

                        1)

                        lēmuma 12. pantu aizstāj ar šādu:

                           “12. pants
                           Šo lēmumu piemēro līdz 2020. gada 30. aprīlim. To pastāvīgi pārskata. To attiecīgi atjauno vai groza, ja Padome uzskata, ka lēmuma mērķi nav sasniegti.”;

                        2)

                        lēmuma pielikumu groza tā, kā izklāstīts šā lēmuma pielikumā.

            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

            Briselē, 2019. gada 29. aprīlī

                  Padomes vārdā –

                  priekšsēdētājs

               G. CIAMBA

            (1)  Padomes Lēmums 2013/184/KĀDP (2013. gada 22. aprīlis) par ierobežojošiem pasākumiem pret Mjanmu/Birmu un ar ko atceļ Lēmumu 2010/232/KĀDP (OV L 111, 23.4.2013., 75. lpp.).

            PIELIKUMS
            1. līdz 14. ierakstu personu un vienību sarakstā, kas izklāstīts Lēmuma 2013/184/KĀDP pielikumā, aizstāj ar šādiem ierakstiem:

                           Vārds, uzvārds

                           Identifikācijas informācija

                           Pamatojums

                           Sarakstā iekļaušanas datums

                           “1.

                              Aung Kyaw Zaw

                           Dzimšanas datums: 1961. gada 20. augusts
                           Dzimums: vīrietis
                           Pases Nr.: DM000826
                           Izsniegšanas datums: 2011. gada 22. novembris
                           Derīguma termiņš: 2021. gada 21. novembris
                           Militārais identifikācijas numurs: BC 17444

                           Ģenerālleitnants Aung Kyaw Zaw bija Mjanmas bruņoto spēku (Tatmadaw) Īpašo operāciju 3. biroja komandieris no 2015. gada augusta līdz 2017. gada beigām. Īpašo operāciju 3. birojs pārraudzīja Rietumu pavēlniecību, un tādā ziņā ģenerālleitnants Aung Kyaw Zaw ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Rietumu pavēlniecība pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           2.

                              Maung Maung Soe

                           Dzimšanas datums: 1964. gada marts
                           Dzimums: vīrietis
                           Valsts identifikācijas numurs: Tatmadaw Kyee 19571

                           Ģenerālmajors Maung Maung Soe bija Mjanmas bruņoto spēku (Tatmadaw) Rietumu pavēlniecības komandieris no 2016. gada oktobra līdz 2017. gada 10. novembrim un pārraudzīja militārās operācijas Rakhainas štatā. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Rietumu pavēlniecība pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           3.

                              Than Oo

                           Dzimšanas datums: 1973. gada 12. oktobris
                           Dzimums: vīrietis
                           Militārais identifikācijas numurs: BC 25723

                           Brigādes ģenerālis Than Oo ir Mjanmas bruņoto spēku (Tatmadaw) 99. vieglo kājnieku divīzijas komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja 99. vieglo kājnieku divīzija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           4.

                              Aung Aung

                           Militārais identifikācijas numurs: BC 23750
                           Dzimums: vīrietis

                           Brigādes ģenerālis Aung Aung ir Mjanmas bruņoto spēku (Tatmadaw) 33. vieglo kājnieku divīzijas komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja 33. vieglo kājnieku divīzija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           5.

                              Khin Maung Soe

                           Dzimšanas datums: 1972. gads
                           Dzimums: vīrietis

                           Brigādes ģenerālis Khin Maung Soe ir komandieris militārās operācijas 15. pavēlniecībā (dažreiz dēvēta par Mjanmas bruņoto spēku (Tatmadaw) 15. vieglo kājnieku divīziju); šai divīzijai ir pakļauts 564. kājnieku bataljons. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusē pret rohindžu tautības iedzīvotājiem Rakhainas štatā īstenoja militārās operācijas 15. pavēlniecība un jo īpaši 564. kājnieku bataljons. Starp tādiem minama nelikumīga nonāvēšana, seksuāla vardarbība un sistemātiska rohindžu mājokļu un ēku dedzināšana.

                           25.6.2018.

                           6.

                              Thura San Lwin

                           Dzimšanas datums: 1959. gada 17. marts
                           Dzimums: vīrietis

                           Brigādes ģenerālis Thura San Lwin bija Robežsardzes policijas komandieris laikā no 2016. gada oktobra līdz 2017. gada oktobra sākumam. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko minētajā laikposmā īstenoja Robežsardzes policija pret rohindžu tautības iedzīvotājiem Rakhainas štatā. Starp tādiem minama nelikumīga nonāvēšana un sistemātiska rohindžu mājokļu un ēku dedzināšana.

                           25.6.2018.

                           7.

                              Thant Zin Oo

                           Dzimums: vīrietis

                              Thant Zin Oo ir Drošības policijas 8. bataljona komandieris. Tādā ziņā viņš ir atbildīgs par nežēlīgajiem nodarījumiem un smagajiem cilvēktiesību aizskārumiem, ko 2017. gada otrajā pusgadā īstenoja Drošības policijas 8. bataljons pret rohindžu tautības iedzīvotājiem Rakhainas štatā. Starp smagajiem cilvēktiesību aizskārumiem minama nelikumīga nonāvēšana un sistemātiska rohindžu mājokļu un ēku dedzināšana. Minētie pārkāpumi tika izdarīti kopā ar Mjanmas bruņoto spēku (Tatmadaw) 33. vieglo kājnieku divīziju, ko vada brigādes ģenerālis Aung Aung, un ar tās tiešu atbalstu. Tāpēc Thant Zin Oo ir saistīts ar sarakstā iekļautu personu, brigādes ģenerāli Aung Aung.

                           25.6.2018.

                           8.

                              Ba Kyaw

                           Dzimums: vīrietis

                              Ba Kyaw ir personāla seržants Mjanmas bruņoto spēku (Tatmadaw) 564. vieglo kājnieku bataljonā. 2017. gada otrajā pusgadā viņš veica nežēlīgus noziegumus un smagus cilvēktiesību pārkāpumus, tostarp slepkavību, izraidīšanu un spīdzināšanu, pret rohindžu tautības iedzīvotājiem Rakhainas pavalstī. Konkrēti, viņš ir identificēts kā viens no galvenajiem Maung Nu slaktiņa īstenotājiem 2017. gada 27. augustā.

                           21.12.2018.

                           9.

                              Tun Naing

                           Dzimums: vīrietis

                              Tun Naing ir robežsargu policijas bāzes Taung Bazar komandieris. Šajā amatā viņš ir atbildīgs par nežēlīgiem noziegumiem un smagiem cilvēktiesību pārkāpumiem pret rohindžu tautības iedzīvotājiem Rakhainas pavalstī, ko robežsargu policija Taung Bazar veica ap 2017. gada 25. augustu, pirms un pēc šī datuma, tostarp piespiedu aizturēšanu, sliktu izturēšanos un spīdzināšanu.

                           21.12.2018.

                           10.

                              Khin Hlaing

                           Dzimšanas datums: 1968. gada 2. maijs
                           Dzimums: vīrietis

                           Brigādes ģenerālis Khin Hlaing ir Mjanmas bruņoto spēku (Tatmadaw) 99. vieglo kājnieku divīzijas bijušais komandieris un pašreizējais Ziemeļaustrumu pavēlniecības komandieris. Būdams 99. vieglo kājnieku divīzijas komandieris, viņš pārraudzīja militāras operācijas, ko Šanas pavalstī veica 2016. gadā un 2017. gada sākumā. Šajā sakarā viņš ir atbildīgs par nežēlīgiem noziegumiem un smagiem cilvēktiesību pārkāpumiem, ko 2016. gada otrajā pusgadā pret ciematu iedzīvotājiem, kas pieder pie etniskas minoritātes, Šanas pavalstī veica 99. vieglo kājnieku divīzija. Starp tiem ir nelikumīga nogalināšana, piespiedu aizturēšana un ciematu iznīcināšana.

                           21.12.2018.

                           11.

                              Aung Myo Thu

                           Dzimums: vīrietis

                           Majors Aung Myo Thu ir Mjanmas bruņoto spēku (Tatmadaw) 33. vieglo kājnieku divīzijas lauka vienības komandieris. Būdams 33. vieglo kājnieku divīzijas lauka vienības komandieris, viņš pārraudzīja militāras operācijas, ko Rakhainas pavalstī veica 2017. gadā. Šajā sakarā viņš ir atbildīgs par nežēlīgiem noziegumiem un smagajiem cilvēktiesību pārkāpumiem, ko 2017. gada otrajā pusgadā pret rohindžu tautības iedzīvotājiem Rakhainas pavalstī veica 33. vieglo kājnieku divīzija. Starp tiem ir nelikumīga nogalināšana, seksuāla vardarbība un piespiedu aizturēšana.

                           21.12.2018.

                           12.

                              Thant Zaw Win

                           Dzimums: vīrietis

                              Thant Zaw Win ir majors Mjanmas bruņoto spēku (Tatmadaw) 564. vieglo kājnieku bataljonā. Šajā amatā viņš pārraudzīja militāras operācijas, kas tika veiktas Rakhainas pavalstī un ir atbildīgs par nežēlīgiem noziegumiem un smagiem cilvēktiesību pārkāpumiem, ko 564. vieglo kājnieku bataljons veica pret rohindžu tautības iedzīvotājiem Rakhainas pavalstī, jo īpaši Maung Nuko ciematā un ap to 2017. gada 27. augustā. Starp tiem ir nelikumīga nogalināšana, seksuāla vardarbība un sistemātiska rohindžu mājokļu un ēku dedzināšana.

                           21.12.2018.

                           13.

                              Kyaw Chay

                           Dzimums: vīrietis

                              Kyaw Chay ir kaprālis robežsargu policijā. Iepriekš viņš bija bāzēts Zay Di Pyin un bija robežsargu policijas bāzes Zay Di Pyin komandieris laikposmā ap 2017. gada 25. augustu, kad viņa vadībā robežsargu policija izdarīja virkni cilvēktiesību pārkāpumu. Šajā sakarā viņš ir atbildīgs par nežēlīgiem noziegumiem un smagiem cilvēktiesību pārkāpumiem pret rohindžu tautības iedzīvotājiem Rakhainas pavalstī minētajā laikposmā. Viņš piedalījās arī smagu cilvēktiesību pārkāpumu izdarīšanā. Starp šiem pārkāpumiem ir slikta izturēšanās pret aizturētajiem un spīdzināšana.

                           21.12.2018.

                           14.

                              Nyi Nyi Swe

                           Dzimums: vīrietis

                           Ģenerālmajors Nyi Nyi Swe bijušais Mjanmas bruņoto spēku (Tatmadaw) Ziemeļu pavēlniecības komandieris. Šajā amatā viņš ir atbildīgs par nežēlīgiem noziegumiem un smagiem cilvēktiesību pārkāpumiem, ko no 2016. gada maija līdz 2018. gada aprīlim (līdz viņš tika iecelts par Dienvidrietumu pavēlniecības komandieri) Kačinas pavalstī veica Ziemeļu pavēlniecība, tostarp sliktu izturēšanos pret civiliedzīvotājiem. Viņš ir atbildīgs arī par šķēršļu likšanu humānās palīdzības sniegšanai tiem civiliedzīvotājiem, kam tā ir vajadzīga, Kačinas pavalstī minētajā laikposmā, jo īpaši par pārtikas transporta bloķēšanu.

                           21.12.2018.”


title: Eiropas Vērtspapīru un tirgu iestādes Lēmums (ES) 2019/679 (2019. gada 17. aprīlis), ar ko atjauno pagaidu ierobežojumu par cenu starpības līgumu tirdzniecību, izplatīšanu vai pārdošanu privātajiem klientiem

text:
                  30.4.2019

                  LV

                  Eiropas Savienības Oficiālais Vēstnesis

                  L 114/22

         EIROPAS VĒRTSPAPĪRU UN TIRGU IESTĀDES LĒMUMS (ES) 2019/679
         (2019. gada 17. aprīlis),
         ar ko atjauno pagaidu ierobežojumu par cenu starpības līgumu tirdzniecību, izplatīšanu vai pārdošanu privātajiem klientiem
         EIROPAS VĒRTSPAPĪRU UN TIRGU IESTĀDES UZRAUDZĪBAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2010. gada 24. novembra Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (1), un jo īpaši tās 9. panta 5. punktu, 43. panta 2. punktu un 44. panta 1. punktu,
         ņemot vērā Eiropas Parlamenta un Padomes 2014. gada 15. maija Regulu (ES) Nr. 600/2014 par finanšu instrumentu tirgiem, ar ko groza Regulu (ES) Nr. 648/2012 (2), un jo īpaši tās 40. pantu,
         ņemot vērā Komisijas 2016. gada 18. maija Deleģēto regulu (ES) 2017/567, ar ko Eiropas Parlamenta un Padomes Regulu (ES) Nr. 600/2014 papildina attiecībā uz definīcijām, pārredzamību, portfeļa sablīvēšanu un produktu intervences un pozīciju uzraudzības pasākumiem (3), un jo īpaši tās 19. pantu,
         tā kā:

                     (1)

                     Ar Lēmumu (ES) 2018/796 (4) Eiropas Vērtspapīru un tirgu iestāde (ESMA) no 2018. gada 1. augusta uz trīs mēnešiem ierobežoja cenu starpības līgumu (CFD) tirdzniecību, izplatīšanu vai pārdošanu privātajiem klientiem.

                     (2)

                     Saskaņā ar Regulas (ES) Nr. 600/2014 40. panta 6. punktu ar pienācīgu regularitāti un vismaz reizi trīs mēnešos ESMA ir jāpārskata produktu intervences pagaidu pasākums.

                     (3)

                     Ar Lēmumu (ES) 2018/1636 (5), kas stājās spēkā no 2018. gada 1. novembra uz trīs mēnešu periodu, ESMA atjaunoja un grozīja pagaidu ierobežojumu par cenu starpības līgumu (CFD) tirdzniecību, izplatīšanu vai pārdošanu privātajiem klientiem. Ar Lēmumu (ES) 2019/155 (6), kas stājās spēkā uz trīs mēnešiem no 2019. gada 1. februāra, ESMA atkal atjaunoja pagaidu ierobežojumu par CFD tirdzniecību, izplatīšanu vai pārdošanu privātiem klientiem ar tādiem pašiem nosacījumiem kā Lēmumā (ES) 2018/1636.

                     (4)

                        ESMA tālāku CFD ierobežojumu pārskatīšanu veica, ņemot vērā inter alia valstu kompetento iestāžu (7) (VKI) aptauju par produktu intervences pasākuma praktisku piemērošanu un ietekmi, kā arī VKI un ieinteresēto personu sniegto papildinformāciju. Šajā informācijā ir redzamas līdzīgas tendences kā informācijā, kuras dēļ notika iepriekšējā ierobežojumu atjaunošana, Lēmums (ES) 2019/155.

                     (5)

                     VKI konstatēja tikai dažus neatbilstības gadījumus ESMA produktu intervences pasākumam, kas galvenokārt attiecās uz riska brīdinājumiem, piemēram, CFD sniedzēji bija attēlojuši interneta reklāmas laukumus tīmekļvietnēs (reklāmkarogus) vai citus sludinājumus, kuros nebija pieprasītā brīdinājuma par risku. Tā kā interneta reklāmas laukumi tīmekļvietnēs (reklāmkarogi) vai citi sludinājumi neattiecās nepārprotami uz CFD, bet drīzāk uz tiešsaistes ieguldījumu aktivitātēm, VKI un ESMA turpinās uzraudzīt, lai tie atbilst brīdinājumu par risku prasībām un lai tos neizmanto par apiešanas līdzekli.

                     (6)

                     VKI ziņoja par CFD privāto klientu kontu skaita, pārdošanas apjomu un privāto klientu kopējā kapitāla vispārēju samazinājumu trīs mēnešos no 2017. gada novembra līdz 2018. gada janvārim (pirmais periods) salīdzinājumā ar tādu pašu periodu no 2018. gada novembra līdz 2019. gada janvārim (otrais periods). Salīdzinot šos periodus, privāto klientu peļņu nesošo kontu daļa joprojām kopumā bija stabila (8). Vidējās izmaksas, kas radušās privātajiem klientiem, pārdodot CFD, kas, šķiet, nav tik atkarīgas no tirgus apstākļiem kā vispārējie klientu rezultāti, bija ievērojami zemākas otrajā periodā salīdzinājumā ar pirmo periodu (9). Vidējās izmaksas saistībā ar aktīvajiem privāto klientu kontiem, kas satur CFD par kriptovalūtu, salīdzinājumā ar citām izmaksām nesamērīgi kritās, tomēr šādiem kontiem joprojām bija lielākas izmaksas nekā kontiem, kuriem nebija riska darījumu ar kriptovalūtu. Visbeidzot, VKI ziņoja par automātiskās slēgšanas līmeņa pastāvīgu kritumu, tādu gadījumu samazinājumu, kad pašu kapitāls kļūst negatīvs, un negatīva pašu kapitāla bilanču apmēru privāto klientu kontiem (10).

                     (7)

                     VKI arī ziņoja par to klientu skaita pieaugumu, kurus pēc pieprasījuma apkalpo profesionālo klientu kategorijā, otrajā periodā salīdzinājumā ar pirmo periodu. ESMA apzinās, ka daži CFD sniedzēji reklamē privātajiem klientiem iespēju pēc pieprasījuma kļūt par profesionālajiem klientiem. Tomēr privātais klients var pieprasīt, lai viņu uzskata par profesionālo klientu, īpaši, ja klients iesniedz rakstisku pieprasījumu saskaņā ar visām prasībām, kas noteiktas piemērojamos tiesību aktos. Pakalpojumu sniedzējiem būtu jānodrošina, ka viņi vienmēr atbilst minētajām prasībām (11). ESMA arī apzinās, ka daži trešo valstu uzņēmumi aktīvi uzrunā Savienības klientus vai ka daži CFD pakalpojumu sniedzēji Savienībā reklamē iespēju privātajiem klientiem pārvietot savus kontus uz kādu uzņēmumu grupas struktūru, kas ir trešās valsts struktūrvienība. Tomēr bez atļaujas vai reģistrēšanas Savienībā šie trešo valstu uzņēmumi drīkst tikai piedāvāt savus pakalpojumus klientiem, kuri veic uzņēmējdarbību vai atrodas Savienībā pēc klienta paša iniciatīvas. Visbeidzot, ESMA arī apzinās, ka uzņēmumi sāk piedāvāt citus spekulatīvus investīciju produktus. ESMA turpinās uzraudzīt šo citu produktu piedāvājumu, lai noteiktu, vai ir piemērojami vēl citi Savienības pasākumi.

                     (8)

                     Kopš Lēmuma (ES) 2018/796 pieņemšanas ESMA nav guvusi pierādījumus, kas būtu pretrunā vispārējam konstatējumam par būtiskām bažām attiecībā uz ieguldītāju aizsardzību, kas izklāstītas Lēmumā (ES) 2018/796, Lēmumā (ES) 2018/1636 vai Lēmumā (ES) 2019/155 (Lēmumi). Tādēļ ESMA secināja, ka joprojām pastāvu būtiskas bažas attiecībā uz ieguldītāju aizsardzību, kas izklāstītas Lēmumos, ja netiktu atjaunoti pagaidu ierobežojumi tirgot, izplatīt vai pārdot CFD privātajiem klientiem.

                     (9)

                     Bez tam piemērojamās Savienības tiesību aktu prasības nav mainījušās un tās joprojām nenovērš ESMA konstatēto apdraudējumu. Turklāt VKI nav rīkojušās, lai vērstos pret apdraudējumu, vai arī rīcība nav bijusi atbilstoša šāda apdraudējuma novēršanai. Tas joprojām rada bažas visā Eiropā. Tādēļ ESMA uzskata, ka, citām VKI neveicot valsts produktu intervences pasākumus, ir nepieciešama ESMA pasākuma atjaunošana, lai atbilstoši risinātu būtiskas bažas attiecībā uz ieguldītāju aizsardzību, kas izklāstītas Lēmumos.

                     (10)

                     Ierobežojuma atjaunošanai nav negatīvas ietekmes uz finanšu tirgu efektivitāti vai ieguldītājiem, kas nav proporcionāla ieguvumiem no rīcības, un tā nerada regulējuma arbitrāžas risku to pašu iemeslu dēļ, kas minēti Lēmumos.

                     (11)

                     Ja pagaidu ierobežojumu neatjauno, ESMA aizvien uzskata, ka CFD, iespējams, atkal tiks piedāvāti privātajiem klientiem bez atbilstošiem privāto klientu aizsardzības pasākumiem, kuri mazinātu riskus saistībā ar šiem produktiem, kas radīja kaitējumu patērētājiem, kā konstatēts Lēmumos.

                     (12)

                     Ņemot vērā šos un Lēmumos izklāstītos iemeslus, ESMA ir nolēmusi atjaunot aizliegumu ar tādiem pašiem nosacījumiem kā Lēmumā (ES) 2018/1636 un Lēmumā (ES) 2019/155 uz papildu trīs mēnešiem, lai risinātu būtiskas bažas attiecībā uz ieguldītāju aizsardzību.

                     (13)

                     Tā kā ierosinātie pasākumi ierobežotā mērā var attiekties uz lauksaimniecības preču atvasinātajiem instrumentiem, ESMA ir apspriedusies ar publiskajām struktūrām, kuru kompetencē ietilpst fizisko lauksaimniecības tirgu pārraudzība, pārvaldība un regulējums atbilstīgi Regulai (EK) Nr. 1234/2007 (12). Neviena no iestādēm neizteica iebildumus pret ierosināto pasākumu atjaunošanu.

                     (14)

                        ESMA ir informējusi VKI par šo ierosinātā lēmuma atjaunošanu,

               IR PIEŅĒMUSI ŠO LĒMUMU.

            1. pants
            Definīcijas
            Šajā lēmumā:

                        a)

                        “cenu starpības līgums” jeb “CFD” ir atvasināts finanšu instruments, kas nav opcija, regulētā tirgū tirgots nākotnes līgums, mijmaiņas līgums vai regulētā tirgū netirgots procentu likmes nākotnes līgums un kas ir paredzēts, lai tā turētājam nodrošinātu ilgtermiņa vai īstermiņa riska darījumus, kas saistīti ar pamatā esošo aktīvu cenas, līmeņa vai vērtības svārstībām, neatkarīgi no tā, vai to tirgo tirdzniecības vietā, un par ko jānorēķinās skaidrā naudā vai var norēķināties skaidrā naudā pēc kādas puses izvēles, izņemot saistību nepildīšanas vai citādas izbeigšanas dēļ;

                        b)

                        “izslēgts nemateriāls labums” ir jebkurš nemateriāls labums, izņemot informācijas un pētniecības rīkus, ciktāl tie attiecas uz CFD;

                        c)

                        “sākotnējā drošības rezerve” ir jebkurš maksājums, kas paredzēts, lai saņemtu piekļuvi CFD, izņemot komisijas maksu, darījumu maksas un citas saistītās izmaksas;

                        d)

                        “sākotnējās drošības rezerves aizsardzība” ir sākotnējā drošības rezerve, kas noteikta I pielikumā;

                        e)

                        “drošības rezerves slēgšanas aizsardzība” ir privātā klienta viena vai vairāku atvērto CFD slēgšana, izmantojot klientam vislabvēlīgākos nosacījumus saskaņā ar Direktīvas 2014/65/ES 24. un 27. pantu, ja CFD tirdzniecības kontā esošo līdzekļu summa un visu ar šo kontu saistīto atvērto CFD nerealizētā neto peļņa kļūst mazāka par pusi no šo atvērto CFD kopējās sākotnējās drošības rezerves aizsardzības;

                        f)

                        “aizsardzība pret negatīvu bilanci” ir privātā klienta kopējās atbildības ierobežojums attiecībā uz CFD tirdzniecības kontā esošajiem līdzekļiem visiem CFD, kas saistīti ar šo CFD sniedzēja CFD tirdzniecības kontu.

            2. pants
            Pagaidu ierobežojums, ko piemēro CFD attiecībā uz privātajiem klientiem

               CFD tirdzniecība, izplatīšana vai pārdošana privātajiem klientiem ir veicama tikai tādu apstākļu gadījumā, ja ir ievēroti vismaz visi turpmāk minētie nosacījumi:

                        a)

                           CFD sniedzējs pieprasa privātajam klientam veikt sākotnējās drošības rezerves aizsardzības iemaksu;

                        b)

                           CFD sniedzējs nodrošina privātajam klientam drošības rezerves slēgšanas aizsardzību;

                        c)

                           CFD sniedzējs nodrošina privātajam klientam aizsardzību pret negatīvu bilanci;

                        d)

                           CFD sniedzējs privātajam klientam ne tieši, ne netieši neveic maksājumu, nesniedz materiālu vai izslēgtu nemateriālu labumu, kas attiecas uz CFD tirdzniecību, izplatīšanu vai pārdošanu, izņemot realizēto peļņu, kas gūta no visiem sniegtajiem CFD; un

                        e)

                           CFD sniedzējs ne tieši ne netieši nenosūta paziņojumu privātajam klientam un nepublicē tam pieejamu informāciju saistībā ar CFD tirdzniecību, izplatīšanu vai pārdošanu, ja tajā nav ietverts tāds piemērots brīdinājums par risku, kāds norādīts II pielikumā un atbilst šā pielikuma nosacījumiem.

            3. pants
            Aizliegums piedalīties apiešanas darbībās
            Ir aizliegts apzināti un tīši piedalīties darbībās, kuru mērķis vai sekas ir 2. pantā noteikto prasību apiešana, tostarp rīkojoties kā CFD sniedzēja aizstājējam.

            4. pants
            Stāšanās spēkā un piemērošana

               1.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

               2.   Šo lēmumu piemēro trīs mēnešus, sākot no 2019. gada 1. maija.

            Parīzē, 2019. gada 17. aprīlī

                  Uzraudzības padomes vārdā –

                  priekšsēdētājs

               Steven MAIJOOR

            (1)  OV L 331, 15.12.2010., 84. lpp.

            (2)  OV L 173, 12.6.2014., 84. lpp.

            (3)  OV L 87, 31.3.2017., 90. lpp.

            (4)  Eiropas Vērtspapīru un tirgu iestādes 2018. gada 22. maija Lēmums (ES) 2018/796, ar ko uz laiku ierobežo cenu starpības līgumus Savienībā saskaņā ar Eiropas Parlamenta un Padomes Regulas (ES) Nr. 600/2014 40. pantu (OV L 136, 1.6.2018., 50. lpp.).

            (5)  Eiropas Vērtspapīru un tirgu iestādes 2018. gada 23. oktobra Lēmums (ES) 2018/1636 par pagaidu ierobežojuma atjaunošanu un grozīšanu attiecībā uz Lēmumu (ES) 2018/796 par cenu starpības līgumu tirdzniecību, izplatīšanu vai pārdošanu privātajiem klientiem (OV L 272, 31.10.2018., 62. lpp.).

            (6)  Eiropas Vērtspapīru un tirgu iestādes 2019. gada 23. janvāra Lēmums (ES) 2019/155, ar ko atjauno pagaidu ierobežojumu par cenu starpības līgumu tirdzniecību, izplatīšanu vai pārdošanu privātajiem klientiem (OV L 27, 31.1.2019., 36. lpp.).

            (7)  Atbildējušas ir 20 VKI: Austrijas Finanšu tirgus iestāde (AT – FMA), Kipras Vērtspapīru un biržu darījumu komisija (CY – CySEC), Vācijas VKI Bundesanstalt für Finanzdienstleistungsaufsicht (DE – BaFin), Dānijas VKI Finanstilsynet (DK – Finanstilsynet), Grieķijas Kapitāla tirgus komisija (EL – HCMC), Spānijas VKI Comisión Nacional del Mercado de Valores (ES – CNMV), Somijas Finanšu tirgus uzraudzības iestāde (FI – FSA), Francijas VKI Autorité des Marchés Financiers (FR – AMF), Ungārijas VKI Magyar Nemzeti Bank (HU – MNB), Īrijas centrālā banka (IE – CBI), Itālijas VKI Commissione Nazionale per le Società e la Borsa (IT – Consob), Luksemburgas VKI Commission de Surveillance du Secteur Financier (LU – CSSF), Latvijas Finanšu un kapitāla tirgus komisija (LV – FKTK), Maltas Finanšu pakalpojumu iestāde (MT – MFSA), Nīderlandes VKI Autoriteit Financiële Markten (NL – AFM), Polijas VKI Komisja Nadzoru Finansowego (PL – KNF), Portugāles VKI Comissão do Mercado de Valores Mobiliários (PT – CMVM), Rumānijas Finanšu uzraudzības iestāde (RO – FSA), Zviedrijas VKI Finansinspektionen (SE – Finansinspektionen), Apvienotās Karalistes Finanšu pārvaldības iestāde (UK – FCA).

            (8)  Privāto klientu peļņu nesošo kontu daļa pieauga 2019. gada janvārī, ko var saistīt ar tirgus apstākļiem.

            (9)  Tas atbilst novērotajam samazinājumam kopējā tirdzniecības apjomā, kas parasti ir cenu starpību un maksu aprēķina pamatā. Attiecībā uz aktīvajiem privāto klientu kontiem vidējais klientu kapitāls nedaudz pieauga, tomēr šīs izmaiņas procentuāli bija ievērojami mazākas nekā kopējā tirdzniecības apjoma samazināšanās un šo kontu kopējie riska darījumi.

            (10)  Otrajā periodā bija piemērojama aizsardzība pret negatīvu bilanci. Tomēr tirgus cenu pārrāvumi var novest pie tā, ka klienta konts sākotnēji tiek slēgts par cenu, kas rada negatīvu pašu kapitālu, pēc tam pakalpojumu sniedzēji kontu pārkreditē līdz nulles kapitālam, lai izpildītu jauno prasību par aizsardzību pret negatīvu bilanci. Tas attiecās arī uz tiem pakalpojumu sniedzējiem, kuri pirmajā periodā piedāvāja aizsardzību pret negatīvu bilanci.

            (11)  Eiropas Parlamenta un Padomes 2014. gada 15. maija Direktīvas 2014/65/ES par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES II pielikuma II iedaļa (OV L 173, 12.6.2014., 349. lpp.). Skatīt arī 11. sadaļu ESMA jautājumos un atbildēs par MiFID II un MiFIR ieguldītāju aizsardzības un starpnieku jautājumiem (ESMA35–43–349), kurā ESMA ir apzinājusi prakses veidus, ko ieguldījumu sabiedrībām nevajadzētu izmantot, piemērojot tiesiskās prasības attiecībā uz klientu iekļaušanu profesionālo klientu kategorijā pēc pieprasījuma. Pēdējoreiz 11. sadaļa tika atjaunināta 2018. gada 25. maijā.

            (12)  Padomes Regula (EK) Nr. 1234/2007 (2007. gada 22. oktobris), ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (OV L 299, 16.11.2007., 1. lpp.).

            I PIELIKUMS

               SĀKOTNĒJĀS DROŠĪBAS REZERVES PROCENTUĀLĀS DAĻAS PĒC PAMATĀ ESOŠO AKTĪVU VEIDA

                        a)

                        3,33 % no CFD nosacītās vērtības, ja pamatā esošo valūtas pāri veido jebkuras divas no turpmāk minētajām valūtām: ASV dolārs, euro, Japānas jena, sterliņu mārciņa, Kanādas dolārs vai Šveices franks;

                        b)

                        5 % no CFD nosacītās vērtības, ja pamatā esošos aktīvus veido šāds indekss, valūtas pāris vai prece:

                                    i)

                                    jebkurš no turpmāk minētajiem kapitāla vērtspapīru indeksiem: Financial Times Stock Exchange 100 (FTSE 100); Cotation Assistée en Continu 40 (CAC 40); Deutsche Bourse AG German Stock Index 30 (DAX30); Dow Jones Industrial Average (DJIA); Standard & Poors 500 (S&P 500); NASDAQ Composite Index (NASDAQ), NASDAQ 100 Index (NASDAQ 100); Nikkei Index (Nikkei 225); Standard & Poors / Australian Securities Exchange 200 (ASX 200); EURO STOXX 50 Index (EURO STOXX 50);

                                    ii)

                                    valūtas pāris, kurā ietilpst vismaz viena valūta, kura nav minēta šā pielikuma a) punktā; vai

                                    iii)

                                    zelts;

                        c)

                        10 % no CFD nosacītās vērtības, ja pamatā esošā prece vai kapitāla vērtspapīru indekss ir prece vai kapitāla vērtspapīru indekss, kas nav minēts šā pielikuma b) punktā;

                        d)

                        50 % no CFD nosacītās vērtības, ja pamatā esošais aktīvs ir kriptovalūta; vai

                        e)

                        20 % no CFD nosacītās vērtības, ja pamatā esošais aktīvs ir:

                                    i)

                                    akcija; vai

                                    ii)

                                    aktīvi, kas nav minēti šajā pielikumā.

            II PIELIKUMS

               BRĪDINĀJUMI PAR RISKU

            A SADAĻA

               Brīdinājuma par risku nosacījumi

                        1.

                        Brīdinājumu par risku veido tādā izkārtojumā, kas izceļ tā nozīmīgumu, lietojot tādu rakstzīmju izmēru, kas ir vismaz tāds pats kā paziņojumos vai informatīvos izdevumos visbiežāk lietotais rakstzīmju izmērs, un ir sagatavots tajā pašā valodā.

                        2.

                        Ja paziņojums vai publicētā informācija ir pastāvīgā informācijas nesējā vai tīmekļa lapā, brīdinājumu par risku veido tādā formātā, kāds ir norādīts B sadaļā.

                        3.

                        Ja paziņojums vai publicētā informācija ir informācijas nesējā, kas nav pastāvīgs informācijas nesējs vai tīmekļa lapa, brīdinājumu par risku veido tādā formātā, kāds ir norādīts C sadaļā.

                        4.

                        Atkāpjoties no 2. un 3. punkta, ja riska brīdinājumā esošo zīmju skaits B vai C sadaļā noteiktajā formātā pārsniedz trešās puses tirgvedības sniedzēja standarta noteikumos atļauto rakstzīmju skaitu, brīdinājums par risku var būt D sadaļā norādītajā formātā.

                        5.

                        Ja izmanto riska brīdinājumu D sadaļā noteiktajā formātā, tad paziņojumā vai publicētajā informācijā iekļauj arī tiešu saiti uz CFD sniedzēja tīmekļa vietni, kurā ietverts brīdinājums par risku B sadaļā norādītajā formātā.

                        6.

                        Brīdinājumā par risku iekļauj atjauninātu konkrētam produktu sniedzējam raksturīgu zaudējumu procentuālās daļas rādītāju, kas pamatots uz CFD sniedzēja to privāto klientu CFD tirdzniecības kontu procentuālās daļas aprēķinu, kuri ir zaudējuši naudu. Aprēķinu veic reizi trijos mēnešos, un aprēķinā ietver 12 mēnešu laika posmu pirms tā veikšanas dienas (“12 mēnešu aprēķina posms”). Aprēķina veikšanas nolūkiem:

                                    a)

                                    atsevišķu privātā klienta CFD tirdzniecības kontu uzskata par naudu zaudējušu kontu, ja ar CFD tirdzniecības kontu saistīto CFD visas realizētās un nerealizētās neto peļņas summa 12 mēnešu aprēķina posmā ir negatīva;

                                    b)

                                    aprēķinā iekļauj visas izmaksas, kas attiecas uz tiem CFD, kuri saistīti ar CFD tirdzniecības kontu, ieskaitot visus maksājumus, maksas un komisijas maksas;

                                    c)

                                    aprēķinā neiekļauj šādus posteņus:

                                                i)

                                                jebkuru CFD tirdzniecības kontu, ar kuru aprēķina posmā nav bijis saistīts neviens atvērts CFD;

                                                ii)

                                                jebkuru peļņu vai jebkurus zaudējumus no produktiem, kas nav ar CFD tirdzniecības kontu saistīti CFD;

                                                iii)

                                                jebkurus CFD kontā noguldītus vai no tā izņemtus līdzekļus.

                        7.

                        Atkāpjoties no 2.–6. punktā noteiktā, ja pēdējo 12 mēnešu aprēķina posmā CFD sniedzējs nav sniedzis atvērtu CFD, kas saistīts ar privāta klienta CFD tirdzniecības kontu, CFD sniedzējs vajadzības gadījumā izmanto brīdinājumu par risku tādā formātā, kāds ir norādīts E un G sadaļā.

                  B SADAĻA

               Noteikta produktu sniedzēja brīdinājums par risku, kas paredzēts izmantošanai pastāvīgā informācijas nesējā un tīmekļa lapā

                           CFD ir sarežģīti instrumenti, un tiem ir augsts risks attiecībā uz strauju naudas zaudēšanu sviras finansējuma dēļ.

                           [ievietojiet produktu sniedzēja procentuālo daļu] % no šā produktu sniedzēja privāto ieguldītāju kontiem zaudē naudu, veicot CFD tirdzniecību.

                        Jums būtu jāapsver tas, vai izprotat, kā CFD darbojas, un vai jūs varat atļauties uzņemties augsto naudas zaudēšanas risku.

                  C SADAĻA

               Saīsināts noteikta produktu sniedzēja brīdinājums par risku

                           [ievietojiet produktu sniedzēja procentuālo daļu] % no šā produktu sniedzēja privāto ieguldītāju kontiem zaudē naudu, veicot CFD tirdzniecību.

                        Jums būtu jāapsver tas, vai varat atļauties uzņemties augsto naudas zaudēšanas risku.

                  D SADAĻA

               Ierobežotu rakstzīmju riska brīdinājums

            [ievietojiet produktu sniedzēja procentuālo daļu]% no šā CFD sniedzēja privāto ieguldītāju kontiem zaudē naudu.
            E SADAĻA

               Standarta brīdinājums par risku, kas paredzēts izmantošanai pastāvīgā informācijas nesējā un tīmekļa lapā

                           CFD ir sarežģīti instrumenti, un tiem ir augsts risks attiecībā uz strauju naudas zaudēšanu sviras finansējuma dēļ.

                           74–89 % no privāto ieguldītāju kontiem zaudē naudu, veicot CFD tirdzniecību.

                        Jums būtu jāapsver tas, vai izprotat, kā CFD darbojas, un vai jūs varat atļauties uzņemties augsto naudas zaudēšanas risku.

                  F SADAĻA

               Saīsināts standarta brīdinājums par risku

                           74–89 % no privāto ieguldītāju kontiem zaudē naudu, veicot CFD tirdzniecību.

                        Jums būtu jāapsver tas, vai varat atļauties uzņemties augsto naudas zaudēšanas risku.

                  G SADAĻA

               Ierobežotu rakstzīmju riska brīdinājums

            74–89 % no CFD privāto ieguldītāju kontiem zaudē naudu.


title: Komisijas Lēmums (ES) 2019/718 (2019. gada 30. aprīlis) par ierosināto pilsoņu iniciatīvu PRO-NUTRISCORE (izziņots ar dokumenta numuru C(2019) 3232)

text:
                  10.5.2019

                  LV

                  Eiropas Savienības Oficiālais Vēstnesis

                  L 122/49

         KOMISIJAS LĒMUMS (ES) 2019/718
         (2019. gada 30. aprīlis)
         par ierosināto pilsoņu iniciatīvu PRO-NUTRISCORE

               (izziņots ar dokumenta numuru C(2019) 3232)

         (Autentisks ir tikai teksts franču valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:

                     (1)

                     Ierosinātās pilsoņu iniciatīvas PRO-NUTRISCORE priekšmets ir formulēts šādi: “Mēs aicinām Eiropas Komisiju uzlikt par pienākumu izvietot uz pārtikas produktiem vienkāršoto uzturvērtības marķējumu Nutriscore, lai nodrošinātu, ka patērētājiem tiek sniegta kvalitatīva informācija par uzturvērtību, un lai aizsargātu viņu veselību.”

                     (2)

                     Ierosinātās pilsoņu iniciatīvas mērķi ir šādi: “1. Padarīt uzturvērtības marķējumu vieglāk lasāmu un saprotamāku tā, lai pārtikas produkta uzturvērtība, ņemot vērā pārtikas produktu piedāvājuma daudzveidību, uzreiz būtu saprotama; 2. Īstenot pasākumus sabiedrības veselības problēmu risināšanai, mudinot nozares speciālistus uzlabot savu produktu sastāvu; 3. Ieviešot vienotu, oficiālu marķēšanas sistēmu, Eiropas līmenī saskaņot informāciju par uzturvērtību, tādējādi novēršot neskaidrību, kas Eiropas patērētājiem rodas, saskaroties ar esošo logotipu pārpilnību.”

                     (3)

                     Līgumā par Eiropas Savienību (LES) ir nostiprināta Savienības pilsonība, un tas pilnveido Savienības demokrātisko darbību, citstarp nosakot, ka katram pilsonim ir tiesības piedalīties Savienības demokrātijas norisēs, organizējot Eiropas pilsoņu iniciatīvu.

                     (4)

                     Tālab pilsoņu iniciatīvai vajadzīgajām procedūrām un nosacījumiem jābūt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai tiktu veicināta pilsoņu līdzdalība un Savienība kļūtu viņiem pieejamāka.

                     (5)

                     Līgumu īstenošanas vajadzībām ir iespējams, balstoties uz Līguma par Eiropas Savienības darbību (LESD) 114. pantu, pieņemt Savienības tiesību aktus, lai tuvinātu dalībvalstu normatīvos vai administratīvos aktus, kuri attiecas uz iekšējā tirgus izveidi un darbību.

                     (6)

                     Minēto iemeslu dēļ ierosinātā pilsoņu iniciatīva nav redzamā pretrunā Komisijas pilnvarām iesniegt tāda Savienības tiesību akta priekšlikumu, kura nolūks ir Līgumu īstenošana saskaņā ar minētās regulas 4. panta 2. punkta b) apakšpunktu.

                     (7)

                     Turklāt saskaņā ar minētās regulas 3. panta 2. punktu ir izveidota pilsoņu komiteja un ieceltas kontaktpersonas, un ierosinātā pilsoņu iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas LES 2. pantā.

                     (8)

                     Tādēļ ierosinātā pilsoņu iniciatīva PRO-NUTRISCORE būtu jāreģistrē,

               IR PIEŅĒMUSI ŠO LĒMUMU.

            1. pants
            Ar šo reģistrē ierosināto pilsoņu iniciatīvu PRO-NUTRISCORE.

            2. pants
            Šis lēmums stājas spēkā 2019. gada 8. maijā.

            3. pants
            Šis lēmums ir adresēts ierosinātās pilsoņu iniciatīvas PRO-NUTRISCORE organizētājiem (pilsoņu komitejas locekļiem), ko pārstāv kontaktpersonas Cédric MUSSO un Ivo MECHELS.

            Briselē, 2019. gada 30. aprīlī

                  Komisijas vārdā –

                  priekšsēdētāja vietnieks

               Frans TIMMERMANS

            (1)  OV L 65, 11.3.2011., 1. lpp.


title: Komisijas Lēmums (ES) 2019/719 (2019. gada 30. aprīlis) par ierosināto pilsoņu iniciatīvu “Ātrs, taisnīgs un efektīvs risinājums klimata pārmaiņām” (izziņots ar dokumenta numuru C(2019) 3246)

text:
                  10.5.2019

                  LV

                  Eiropas Savienības Oficiālais Vēstnesis

                  L 122/51

         KOMISIJAS LĒMUMS (ES) 2019/719
         (2019. gada 30. aprīlis)
         par ierosināto pilsoņu iniciatīvu “Ātrs, taisnīgs un efektīvs risinājums klimata pārmaiņām”

               (izziņots ar dokumenta numuru C(2019) 3246)

         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:

                     (1)

                     Ierosinātās pilsoņu iniciatīvas “Ātrs, taisnīgs un efektīvs risinājums klimata pārmaiņām” priekšmets ir formulēts šādi: “Zinātnieku un ekonomistu domas sakrīt: piesārņojuma izmaksu paaugstināšana un iegūto ienākumu nodošana mājsaimniecībām ir efektīva.”

                     (2)

                     Ierosinātās pilsoņu iniciatīvas mērķi ir formulēti šādi: “Fosilā kurināmā aizvien pieaugošā cena samazinās piesārņojumu. Tā mudina uzņēmumus un patērētājus izvēlēties tīrākus un lētākus risinājumus. Visi iegūtie līdzekļi ik mēnesi tiek taisnīgi atmaksāti iedzīvotājiem kā dividendes. Lielākā daļa ģimeņu ar zemiem un vidējiem ienākumiem būs ieguvējas. Korekcija uz robežas aizsargās mūsu ekonomiku un veicinās šāda risinājuma izplatību visā pasaulē. Citi ieguvumi ir šādi: tīrāks gaiss, vairāk darbvietu un mazāki valsts izdevumi, pateicoties politikas saskaņošanai.”

                     (3)

                     Līgums par Eiropas Savienību (LES) nostiprina Savienības pilsonību un turpina nostiprināt Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, izmantojot Eiropas pilsoņu iniciatīvu.

                     (4)

                     Tālab pilsoņu iniciatīvai vajadzīgajām procedūrām un nosacījumiem jābūt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai tiktu veicināta pilsoņu līdzdalība un Savienība kļūtu viņiem pieejamāka.

                     (5)

                     Līgumu īstenošanas nolūkā Komisijai ir pilnvaras iesniegt priekšlikumus Savienības tiesību aktiem šādos jautājumos:

                                 —

                                 saistībā ar noteikumiem par tiesību aktu saskaņošanu attiecībā uz apgrozījuma nodokļiem, akcīzes nodokļiem un citiem netiešajiem nodokļiem, ciktāl šāda saskaņošana ir vajadzīga, lai nodrošinātu iekšējā tirgus izveidi un darbību un izvairītos no konkurences izkropļojumiem, pamatojoties uz Līguma par Eiropas Savienības darbību (LESD) 113. pantu,

                                 —

                                 lai veiktu darbības, kuru mērķis ir saglabāt, aizsargāt un uzlabot vides kvalitāti un veicināt pasākumus starptautiskā līmenī, lai risinātu reģionālas vai pasaules vides problēmas, un jo īpaši cīnīties pret klimata pārmaiņām, pamatojoties uz LESD 192. panta 1. un 2. punktu, kas lasāms saistībā ar LESD 191. panta 1. punkta pirmo un ceturto ievilkumu,

                                 —

                                 kopējās tirdzniecības politikas īstenošanai, pamatojoties uz LESD 207. pantu.

                     (6)

                     Minēto iemeslu dēļ nav tā, ka ierosinātā pilsoņu iniciatīva acīmredzami būtu ārpus jomām, kurās Komisijai ir pilnvaras iesniegt priekšlikumus par Savienības tiesību aktu nolūkā īstenot Līgumus saskaņā ar regulas 4. panta 2. punkta b) apakšpunktu.

                     (7)

                     Turklāt saskaņā ar minētās regulas 3. panta 2. punktu ir izveidota pilsoņu komiteja un ieceltas kontaktpersonas, un ierosinātā pilsoņu iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas LES 2. pantā.

                     (8)

                     Tāpēc ierosinātā pilsoņu iniciatīva “Ātrs, taisnīgs un efektīvs risinājums klimata pārmaiņām” būtu jāreģistrē,

               IR PIEŅĒMUSI ŠO LĒMUMU.

            1. pants
            Ar šo reģistrē ierosināto pilsoņu iniciatīvu “Ātrs, taisnīgs un efektīvs risinājums klimata pārmaiņām”.

            2. pants
            Šis lēmums stājas spēkā 2019. gada 6. maijā.

            3. pants
            Šis lēmums ir adresēts ierosinātās pilsoņu iniciatīvas “Ātrs, taisnīgs un efektīvs risinājums klimata pārmaiņām” organizētājiem (pilsoņu komitejas locekļiem), ko pārstāv Christiaan Frederik ALOFS un Brigitte Ludovica Franciska Maria VAN GERVEN, kas darbojas kā kontaktpersonas.

            Briselē, 2019. gada 30. aprīlī

                  Komisijas vārdā –

                  priekšsēdētāja vietnieks

               Frans TIMMERMANS

            (1)  OV L 65, 11.3.2011., 1. lpp.


title: Komisijas Lēmums (ES) 2019/720 (2019. gada 30. aprīlis) par ierosināto pilsoņu iniciatīvu “Aviācijas degvielas nodokļa atbrīvojuma izbeigšana Eiropā” (izziņots ar dokumenta numuru C(2019) 3250)

text:
                  10.5.2019

                  LV

                  Eiropas Savienības Oficiālais Vēstnesis

                  L 122/53

         KOMISIJAS LĒMUMS (ES) 2019/720
         (2019. gada 30. aprīlis)
         par ierosināto pilsoņu iniciatīvu “Aviācijas degvielas nodokļa atbrīvojuma izbeigšana Eiropā”

               (izziņots ar dokumenta numuru C(2019) 3250)

         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:

                     (1)

                     Ierosinātās pilsoņu iniciatīvas “Aviācijas degvielas nodokļa atbrīvojuma izbeigšana Eiropā” priekšmets ir formulēts šādi: “Mēs aicinām Eiropas Komisiju ierosināt dalībvalstīm ieviest nodokli aviācijas degvielai (petrolejai). Aviācijas nozarei ir nodokļu priekšrocības, neraugoties uz to, ka tā ir viens no visstraujāk augošajiem siltumnīcefekta gāzu emisijas avotiem.”

                     (2)

                     Ierosinātās pilsoņu iniciatīvas mērķi ir formulēti šādi: “Aviācijas nozare gūst labumu no daudziem netaisnīgiem nodokļu atbrīvojumiem, kamēr videi nekaitīgākas alternatīvas ir pakļautas augstiem nodokļiem. Aviācijas degviela Eiropā netiek aplikta ar nodokli, un dalībvalstis nepiemēro PVN lidmašīnu biļetēm, padarot aviāciju par aizvien pievilcīgāku transporta veidu, lai gan tas ir visoglekļietilpīgākais. Transports ir visstraujāk augošā siltumnīcefekta gāzu emisiju nozare. Nodokļa uzlikšana petrolejai ļautu ES krasi palielināt finansējumu videi nekaitīgākai mobilitātei.”

                     (3)

                     Līgums par Eiropas Savienību (LES) nostiprina Savienības pilsonību un turpina nostiprināt Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, izmantojot Eiropas pilsoņu iniciatīvu.

                     (4)

                     Tālab pilsoņu iniciatīvai vajadzīgajām procedūrām un nosacījumiem jābūt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai tiktu veicināta pilsoņu līdzdalība un Savienība kļūtu viņiem pieejamāka.

                     (5)

                     Savienības tiesību aktus, ar kuriem īsteno Līgumus, var pieņemt tiesību aktu saskaņošanas nolūkā attiecībā uz apgrozījuma nodokļiem, akcīzes nodokļiem un citiem netiešajiem nodokļiem, ciktāl šāda saskaņošana ir vajadzīga, lai nodrošinātu iekšējā tirgus izveidi un darbību un izvairītos no konkurences kropļojumiem, pamatojoties uz Līguma par Eiropas Savienības darbību (LESD) 113. pantu.

                     (6)

                     Minēto iemeslu dēļ nav tā, ka ierosinātā pilsoņu iniciatīva acīmredzami būtu ārpus jomām, kurās Komisijai ir pilnvaras iesniegt priekšlikumus par Savienības tiesību aktu nolūkā īstenot Līgumus saskaņā ar regulas 4. panta 2. punkta b) apakšpunktu.

                     (7)

                     Turklāt saskaņā ar minētās regulas 3. panta 2. punktu ir izveidota pilsoņu komiteja un ieceltas kontaktpersonas, un ierosinātā pilsoņu iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas LES 2. pantā.

                     (8)

                     Tādēļ ierosinātā pilsoņu iniciatīva “Aviācijas degvielas nodokļa atbrīvojuma izbeigšana Eiropā” būtu jāreģistrē,

               IR PIEŅĒMUSI ŠO LĒMUMU.

            1. pants
            Ar šo reģistrē pilsoņu iniciatīvu “Aviācijas degvielas nodokļa atbrīvojuma izbeigšana Eiropā”.

            2. pants
            Šis lēmums stājas spēkā 2019. gada 10. maijā.

            3. pants
            Šis lēmums ir adresēts ierosinātās pilsoņu iniciatīvas “Aviācijas degvielas nodokļa atbrīvojuma izbeigšana Eiropā” organizētājiem (pilsoņu komitejas locekļiem) Timothée Niels Pierre Jacques GALVAIRE un Anastasios PAPACHRISTOU, kas darbojas kā kontaktpersonas.

            Briselē, 2019. gada 30. aprīlī

                  Komisijas vārdā –

                  priekšsēdētāja vietnieks

               Frans TIMMERMANS

            (1)  OV L 65, 11.3.2011., 1. lpp.


title: Komisijas Lēmums (ES) 2019/722 (2019. gada 30. aprīlis) par ierosināto pilsoņu iniciatīvu “Apturēt tirdzniecību ar Izraēlas apmetnēm, kas darbojas okupētajās palestīniešu teritorijās” (izziņots ar dokumenta numuru C(2019) 3305)

text:
                  10.5.2019

                  LV

                  Eiropas Savienības Oficiālais Vēstnesis

                  L 122/57

         KOMISIJAS LĒMUMS (ES) 2019/722
         (2019. gada 30. aprīlis)
         par ierosināto pilsoņu iniciatīvu “Apturēt tirdzniecību ar Izraēlas apmetnēm, kas darbojas okupētajās palestīniešu teritorijās”

               (izziņots ar dokumenta numuru C(2019) 3305)

         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2011. gada 16. februāra Regulu (ES) Nr. 211/2011 par pilsoņu iniciatīvu (1) un jo īpaši tās 4. pantu,
         tā kā:

                     (1)

                     Ierosinātās pilsoņu iniciatīvas “Apturēt tirdzniecību ar Izraēlas apmetnēm, kas darbojas okupētajās palestīniešu teritorijās” priekšmets ir formulēts šādi: “Nolūkā neatzīt vai neatbalstīt Izraēlas veiktos starptautisko tiesību un cilvēktiesību pārkāpumus, ES pienākums ir apturēt tirdzniecību ar Izraēlas apmetnēm, kuras kolonizē okupēto palestīniešu teritoriju.”

                     (2)

                     Ierosinātās pilsoņu iniciatīvas mērķi ir formulēti šādi: “Eiropas Komisijai ir ekskluzīva kompetence tirdzniecības jomā. Tādēļ un ņemot vērā tās pienākumus saskaņā ar starptautiskajām tiesībām neatzīt vai neatbalstīt Izraēlas prettiesisko rīcību okupētajā Palestīnā, Komisijai ir jāveic šādi pasākumi: 1. Oficiāli jāatzīst, ka tirdzniecība ar Izraēlas apmetnēm ir aizliegta gan ES kopumā, gan arī visās dalībvalstīs. 2. Jāīsteno regulējums, kas nodrošina, ka preces un pakalpojumi, kuru izcelsme pilnībā vai daļēji ir šādās apmetnēs, vairs neiekļūst Eiropas tirgū.”

                     (3)

                     Līgums par Eiropas Savienību (LES) nostiprina Savienības pilsonību un pilnveido Savienības demokrātisko darbību, cita starpā nosakot, ka katram pilsonim ir tiesības piedalīties Savienības demokrātiskajā dzīvē, organizējot Eiropas pilsoņu iniciatīvu.

                     (4)

                     Tālab pilsoņu iniciatīvai vajadzīgajām procedūrām un nosacījumiem vajadzētu būt skaidriem, vienkāršiem, viegli īstenojamiem un samērīgiem ar pilsoņu iniciatīvas būtību, lai tiktu veicināta pilsoņu līdzdalība un Savienība kļūtu viņiem pieejamāka.

                     (5)

                     Tiesību aktu, kas attiecas uz ierosinātās pilsoņu iniciatīvas priekšmetu, var pieņemt tikai, pamatojoties uz LESD 215. pantu.

                     (6)

                     Tomēr priekšnosacījums tiesību aktam, kas jāpieņem, pamatojoties uz LESD 215. pantu, ir lēmums, kurš pieņemts saskaņā ar Līguma par Eiropas Savienību V sadaļas 2. nodaļu un kurš paredz daļēji vai pilnībā pārtraukt vai samazināt ekonomikas vai finanšu sakarus ar attiecīgo trešo valsti. Komisijai nav pilnvaru iesniegt šāda lēmuma priekšlikumus. Tā kā attiecīgais lēmums saskaņā ar Līguma par Eiropas Savienību V sadaļas 2. nodaļu nav pieņemts, Komisijai nav pilnvaru iesniegt priekšlikumu tiesību aktam, kas jāpieņem, pamatojoties uz LESD 215. pantu.

                     (7)

                     Šo iemeslu dēļ ierosinātā pilsoņu iniciatīva “Apturēt tirdzniecību ar Izraēlas apmetnēm, kas darbojas okupētajās palestīniešu teritorijās” ir acīmredzami ārpus Komisijas pilnvarām iesniegt Savienības tiesību akta priekšlikumu, lai īstenotu Līgumus, kā noteikts regulas 4. panta 2. punkta b) apakšpunktā, to lasot saistībā ar tās 2. panta 1. punktu,

               IR PIEŅĒMUSI ŠO LĒMUMU.

            1. pants
            Ar šo atsaka reģistrēt ierosināto pilsoņu iniciatīvu “Apturēt tirdzniecību ar Izraēlas apmetnēm, kas darbojas okupētajās palestīniešu teritorijās”.

            2. pants
            Šis lēmums ir adresēts ierosinātās pilsoņu iniciatīvas “Apturēt tirdzniecību ar Izraēlas apmetnēm, kas darbojas okupētajās palestīniešu teritorijās” organizētājiem (pilsoņu komitejas locekļiem), kurus kontaktpersonu statusā pārstāv [pēc apspriešanās ar organizētājiem personas dati dzēsti].

            Briselē, 2019. gada 30. aprīlī

                  Komisijas vārdā –

                  priekšsēdētāja vietnieks

               Frans TIMMERMANS

            (1)  OV L 65, 11.3.2011., 1. lpp.


title: Komisijas Lēmums (2019. gada 10. maijs), ar ko groza Lēmumu 2012/C 198/06 par daudznozaru un neatkarīgas ekspertu grupas, kas sniedz ieteikumus par to, kā efektīvi ieguldīt veselības jomā, izveidi

text:
                  21.5.2019

                  LV

                  Eiropas Savienības Oficiālais Vēstnesis

                  C 174/3

         KOMISIJAS LĒMUMS
         (2019. gada 10. maijs),
         ar ko groza Lēmumu 2012/C 198/06 par daudznozaru un neatkarīgas ekspertu grupas, kas sniedz ieteikumus par to, kā efektīvi ieguldīt veselības jomā, izveidi
         (2019/C 174/04)
         EIROPAS KOMISIJA,
         ņemot vērā Līgumu par Eiropas Savienības darbību,
         tā kā:

                     (1)

                     Saskaņā ar Līguma par Eiropas Savienības darbību 168. panta 2. punktu dalībvalstīm saziņā ar Komisiju savstarpēji jākoordinē politika un programmas jomās, kas minētas attiecīgā noteikuma 1. punktā. Komisija, uzturot ciešus sakarus ar dalībvalstīm, var nākt klajā ar dažādām lietišķām iniciatīvām, kas veicina šādu koordināciju, jo īpaši ar iniciatīvām, kuru mērķis ir izstrādāt vadlīnijas un rādītājus, organizēt apmaiņu ar paraugpraksi un sagatavot elementus, kas vajadzīgi periodiskai apsekošanai un izvērtēšanai.

                     (2)

                     Ar Komisijas Lēmumu 2012/C 198/06 (1) izveidoja ekspertu grupu par to, kā efektīvi ieguldīt veselības jomā (turpmāk “grupa”), lai sniegtu Komisijai neatkarīgus un daudznozaru ieteikumus par efektīviem ieguldījumiem veselības jomā.

                     (3)

                     Sākotnēji Lēmumu 2012/C 198/06 bija paredzēts piemērot līdz 2015. gada 1. oktobrim. Ar Komisijas Lēmumu 2015/6719 (2) tika pagarināta Lēmuma 2012/C 198/06 piemērošana par četriem gadiem, proti, līdz 2019. gada 1. oktobrim.

                     (4)

                     Šī grupa joprojām ir piemērotākais veids kā starptautiskā līmenī vairot informāciju un specializētas zināšanas par veselības aprūpes sistēmām un informēt politikas veidotājus valsts un Savienības līmenī, tādējādi palīdzot veicināt efektīvas, pieejamas un noturīgas veselības aprūpes sistēmas.

                     (5)

                     Tādēļ ir svarīgi, lai šī grupa turpinātu sniegt ieteikumus par efektīviem veidiem, kā ieguldīt veselības jomā, izmantojot Savienības un ārpus tās pieejamo pieredzi, atkarībā no nepieciešamības.

                     (6)

                     Lēmuma 2012/C 198/06 piemērošanas periods būtu jāpagarina par 3 gadiem līdz 2022. gada 31. decembrim, lai grupa varētu darboties nākamajā amata pilnvaru periodā.

                     (7)

                     Tādēļ Lēmums 2012/C 198/06 būtu attiecīgi jāgroza,

               IR NOLĒMUSI ŠĀDI.

            Vienīgais pants
            Lēmuma 2012/C 198/06 6. pantu aizstāj ar šādu:

                  “6. pants
                  Piemērojamība
                  Šo lēmumu piemēro līdz 2022. gada 31. decembrim.”

            Briselē, 2019. gada 10. maijā

                  Komisijas vārdā –

                  priekšsēdētāja vietnieks

               Jyrki KATAINEN

            (1)  Komisijas 2012. gada 5. jūlija Lēmums 2012/C 198/06 par daudznozaru un neatkarīgas ekspertu grupas, kas sniedz ieteikumus par to, kā efektīvi ieguldīt veselības jomā, izveidi (OV C 198, 6.7.2012., 7. lpp.).

            (2)  Komisijas 2015. gada 30. septembra Lēmums 2015/6719, ar ko groza Lēmumu 2012/C 198/06 par daudznozaru un neatkarīgas ekspertu grupas, kas sniedz ieteikumus par to, kā efektīvi ieguldīt veselības jomā, izveidi (C(2015) 6719 final).